text:
Eɗen keewi haalde ko faati e ɓowngu e ɗii sahaaji. Eɗen nduttoo heen kadi e oo sahaa mo ɓowɗi tampini yimɓe no feewi haa e nder Nuwaasoot sabu caragol beeli donkaaɗi yo kor gila ƴiiwoonde mawnde wattindiinde toɓde e laamorgo hee jamma alet 15/09/2013 jofi altine. Kono ngolɗoo ko kabaaru belɗo, so wiyeede, won feere yiytaa daɗndoore aadee e kullon ciiɓotookon ƴiiƴam yimɓe.
Haa hannde kadi ko wiɗtooɓe ameriknaaɓe njiyti ndeen feere. Ko ndeen feere woni ? Ñalnde altine 9 settaambar ɓe njuɓɓinii yeewtere to Indianapolis.
E wiyde maɓɓe, fooɗata ɓowɗi e ɓalli ko henndu ɓalndu. Ɗum noon ko nduun heenndu yaltooru e ɓalndu fooɗata ɓowngu haa yettoo neɗɗo, juuroo e mum, fiɗa ɗum… Ɗum noon wonaa « gite ɓowngu yiyrata neɗɗo, ko henndu ɓalndu yiyrata neɗɗo ». Ndeke so a yiɗii haɗde ɓowngu yiyde neɗɗo saka juuroo e mum, fiɗa ɗum, a haɗat ɗum banaade henndu ɓalndu, walla kaɗaa henndu ɓalndu fooɗooru ɓowngu nguu yaltude e neɗɗo walla mbaylaa ndu. No Alla waɗata, ɓe mbiyi, won e keɗɗe walla bakteriiji ngoni e ɓalndu neɗɗo, baawɗi haɗde kine ɓowɗi banaade (walla uureede) , nduun henndu ɗowatnoondu ɗi e ɓalli yimɓe. Ɗeen geɗe noon keewi yaltidde ko e warñeende, tee ɗe pawii ko e yimɓe. Ko ɗum nii waɗi, ina woodi ɓalli ɗi ɓowɗi ɓuri horsinde, ɗum noon ɓurɓe waawde fiɗeede.
Hol no Ulrich Bernier, biɗtoowo to nokku Amerik ko faati e ndema (USDA) e gollodiiɓe mum, mbaɗi haa njiyti ɗum ? Ɓe uddu ɓowɗi haa heewi e nder suudu. Ɓe ceerndi geɗe gonooje e warñeende neɗɗo ɗee, ɓe puufi heen geɗel fof e bannge e ɓale suudu nduu. Ko ndeen ɓe teskii, e yeru, ko wiyetee asid laktik (acide lactique) ko nganndu-ɗaa kam fof ɓuri heewde e warñeende, ina fooɗa no feewi koowoyon kon, kon kuuroo ɗo fuufaa e ɓalal ɗoo. Won e banngeeji ɓale ɗee ɗo hay ɓowngu ngootu njuuraaki, ɗeen geɗe ko ɗe pooɗataa ɓowɗi.
So ɗeen geɗe puufaama e nokku baɗɗo ɓowɗi, so a naatnii heen junngo maa, ɓowɗi ɗii ndillataa nii ; ɗum noon ɗi tinataa junngo neɗɗo nani ɗoon. Ɓe mbiyi « ɗum ko huunde haawniinde sibu ɓowɗi debbi, ɗi nganndu-ɗaa ko e ƴiiƴam yimɓe keɓata ko nguurniri ɓoccooɗe mum en, ina uuree ɓalndu neɗɗo goɗɗuɗo fotde 30 meeteer.”
Njeñtudi ngoo wiɗto noon ko huunde mawnde no feewi. Sibu e nder nokkuuji keewɗi e winndere ndee, koowooje ciiɓotooɗe ƴiiƴe ina caaboo ñawbuuli keewɗi, gila e jontinooje haa e goɗɗi.
Ɗum noon, yiytude geɗel kaɗowel ɓowɗi « yiyde » yimɓe, ko huunde heewnde nafoore no feewi. Ɗeen geɗe so peewnaama ina mbaawi waɗdeede e comci walla e lallitorɗe walla puufee e ɓalli. Kono tan banndiraaɓe, mbaason heppude, ko ɗoo e duuɓi, sibu eɗum ɗaɓɓi golle keewɗe tawo nde tawnoo ɓowɗi na keewi leƴƴi, tee won heen ko jamma piɗata, won heen ko ñalawma …
Bookara Aamadou Bah


c: text/html

text:
E tonngoode 107, en ngardiino e Al Hajji Mahmuud Bah haa e cosgol Duɗal Kaay… Haa nde e hitaande 1947, nde almuɓɓe ngoni e suppitoraade e jookli ɗii kala, ena nootitoo e duɗal ngal, e felo jihaadi ganndal teeŋti e diiwanuuji Fuuta-Tooro (Damga, Ngenaar, Boosoya, Yirlaaɓe, Hebbiyaaɓe, Halayɓe, Tooro e Dimat). No almuɓɓe ɓee mbaamirta ena ngara nii, siftinta ko no fergooji fuutankooɓe ngabbortonoo Sayku Umaar e nder teeminannde 19ɓere nii.
E tonngoode 107, en ngardiino e Al Hajji Mahmuud Bah haa e cosgol Duɗal Kaay… Haa nde e hitaande 1947, nde almuɓɓe ngoni e suppitoraade e jookli ɗii kala, ena nootitoo e duɗal ngal, e felo jihaadi ganndal teeŋti e diiwanuuji Fuuta-Tooro (Damga, Ngenaar, Boosoya, Yirlaaɓe, Hebbiyaaɓe, Halayɓe, Tooro e Dimat). No almuɓɓe ɓee mbaamirta ena ngara nii, siftinta ko no fergooji fuutankooɓe ngabbortonoo Sayku Umaar e nder teeminannde 19ɓere nii.
Nde timmata hitaande tawi duɗal ngal yettiima 1500 almuudo, hakkunde waali-wuro-en e hoɗɓe arɓe. Nde almuɓɓe ɓee keewi, duɗal ngal dañii caɗeele to bannge nguura haa Alhajji Mahmuud waɗti yahde banngeeji goɗɗi ena jiggoyoo. O woni e kaan ngonka haa juuti, njuɓɓudi laamu ngonndi ɗoon ndii rokki mo paabi gawri yo o huutoro. Ɗiin paabi gawri mahanoo ko gila e sahaa wolde adunayankeere ɗiɗaɓere ndee, mbaɗaa nguura haa keewi, nguddaa. Kono gila nde wolde ndee gasi, alaa duttaniiɗo ɗi. Ndeen Alhajji Mahmuud dañii hoolaare to bannge nguura nduumiika, ɓeydi semmbe duɗal ngal to bannge njuɓɓudi haa ɓuri ko ngal yuɓɓunoo nde ngal woni Jowol walla Ndakaaru. O yuɓɓini Keblorgal jannginooɓe ngal duuɓi nay. Kala almuudo keblaaɗo, rokkee seedantaagal, fawaade e hattan mum. Caggal duuɓi nay heblo, fotde 400 almuudo mbaɗi kawgel seedantaagal jaŋde lesre (certificat d’études primaries). Ko ɓeen ngoni rogere adannde jannginooɓe, nde Alhajji Mahmuud Bah resndi 50 duɗal kesal. Kala jaltuɗo e duɗal Kaay ngal ko nii yaltiri: alaa almuudo jeloytooɗo, alaa kadi ceerno joɓeteeɗo. Hono hojom ngaluuji ndañaa haa ɓurti muuyaaɗe duɗal ngal. Ko ɗuum rokki mawɗo oo miijo yiɗde neldude almuɓɓe to Mashrek arab ngam jokkoyde jaŋde e duɗe toowɗe. Eɗen njokka…
E nder dumunna daɓɓo e ɗeen kitaale fotde capanɗe jeegom duɗal ngudditaa e ballal Alla e softeende almuɓɓe janngooɓe e yarlitaare jannginooɓe heblaaɓe heblo seniingo. Ko ɗoon gooto e almuɓɓe adiiɓe, ɓurɗo kadi ɓadtaade Alhajji Mahmuud Bah, ena wiyee Mohammadu Muusaa wiyata Alhajji Mahmuud ko ganndo dowrowo, coftuɗo, jarlitaniiɗo ganndal. Kala gonduɗo e makko ko janngoowo. Omo janngina omo darii, omo janngina omo jooɗii, omo janngina hay e yahdu. Hay e yolnde, o heewii ko waɗɗaade, almuɓɓe ɓee cawndoo mo, omo fida ɗum en, ena mbinnda.
E dow ndeen wolde janngingol, Alhajji Mahmuud Bah yantini heen haɓde e humambinnaagal caɗtungal e humpitooji ɗi ngoɗɗaani to bannge ñaawooje diine. Nii woni, so tawii o wonaani e tuubnude ɗee mooɓe tan, tawata ko won ɗo o woni e waajaade renndo.
Tuggude hitaande 1941 haa hitaande 1951, o nawdi ko jannginde e waajaade. E oon sahaa kadi tawi laamu tuubakooɓe njooɗiingu nguu, fuɗɗiima faamde wonde o wonaani e teppude golle mum walla e yiɗde haɓaade ɗum. E dow ɗuum, eggingol duɗal gonnongal Jowol fayde Ndakaaru, ena ɓeydi ndeen hoolaare. Ko ɗuum rokki mo won wellitaare e yettaade e woon nokkuuji e nder weertaango leyɗeele hirnaange Afrik gonɗe les njiimaandi Farayse (AOF) tawa o haljinaaka no adan nii. O woni e ɗeen golle fotde duuɓi sappo ɗi taƴondiraani, omo janngina, omo tuubna, omo waajoo. O alanaa gure mawɗe, o taaraaki wure tokoose, o woppaani hay rewɓe e jawdi haa to nder nokkuuji ɓurɗi jookaade e mettude.
Golle to diiwanuuji Gorgol e Maatam
Nde Alhajji Mahmuud Bah arti fuɗnaange e hitaande 1941, o yuɓɓinii jeewte dingire keewɗe e nder diiwaan Gorgol e to diiwaan Maatam ɗe nganndu-ɗaa mballii mo e wallidiiɓe semmbinooɓe darnde makko e dadungal makko, kono kadi ngaddanii mo luurduɓe e makko to bannge miijo, tawi ko e seernaaɓe jannguɓe diiwaan oo. E lewru kawle, e nder ndeen ɗoon hitaande, o feeñnini kadi miijooji goɗɗi ɗi ngoowanooka no feewi e Fuuta e oon sahaa, ko wayi no : – hakke debbo maayraaɗo resteede caggal daawal kesngu ngal lebbi 4 e balɗe 10; – hakke demoowo waasde hoorde sahtu nde woni e demal walla e golle kiisɗe gese; – waasde noddinde walla wuurnude e juulɗeeli mawɗi baaɗi no juulde taaske walla e koorka, ekn.
E ndiin mbaaɗi, e hitaande 1942, kanelnaajo gooto hawritiino e yeewtere makko e nder wuro Kanel to diiwaan Maatam. O nanngunoo, kanko Alhajji Mahmuud Bah ko toɓɓe won e aadaaji Fuuta hanki, baɗetenooɗi tawi tuugnanooki e diine. Oon wiyi: “hakke e yeewtere ndee e sañaade, e naatde e pittaali yimɓe ɓee, jibinii batte ɗoon e ɗoon, ɗe ñamliraani. Sabu Fotde baabiraaɓe 20 kuniima ɗoon ñalnde heen, ndokkiri ɓiɓɓe rewɓe dewle sabu Alla”.
Alhajji Mahmuud Bah wondi ko sete jannguɓe, roondiiɓe quraana, waawɓe ɗemngal Arab, humpitiiɓe ñaawooje diine. Ena waɗa sahaa, ɓe njahda kamɓe fof e lappol gootol. Ena waɗa sahaa kadi, ɓe peccoo, wooda yahduɓe. Kono tuugnorgal ngal ko gootal, ginol golle ngol ko gootol, wolde ndee ko wootere.
Yeru mum ko e lewru suwee hitaande 1946 wonnoo. Ko yeewtere biyeteeɗo Alhajji Umaar Daali Bah. Oon ne ko almuudo Makka laaɓtuɗo, junngo ñaamo Alhajji Maamuudu Bah. Oon ne, jeewte mum njoofinoo ko geɗe tuppo (cokdi), teŋe e jokkere enɗam e geɗe goɗɗe baɗetenooɗe e nder diiwaan oo. Ko ɗoon o holli miijo wonde: – yo teŋe mboomri ngon 300 mbuuɗu (oon sahaa ko e hitaande 1946 wonanoo wonaa e hitaande 2013); – yo teŋe diwo walla kestal tonnge e 150 mbuuɗu; – yo dammbordu dotte e balɗe tati waasa wonde balɗe 7 saka yettaade jonte ɗiɗi (balɗe 15) alaa ko haali lebbi, no waɗirtenoo adan nii. – momtude hujjaaji ɗi ndagnataa walla pirtataa dewgal (ñaam-gawri, ɓoosorgol, mbeertirdi leeso, kaɓɓitirdi saawdu, ngorba-diinaare walla seremelleeji goɗɗi jahdooji heen); – haɗde kala ko ena adda coorondiral hakkunde rewɓe e worɓe, ɓe laawol dagnanaani ɗum en yettondirde walla jillondirde.
Lewre Alhajji Mahmuud Bah haaɗaani tan e aadaaji ɗi cifi-ɗen to dow ɗii, kono kadi o haɗii waɗde talkuru e lohol, no o salorii kalfaandi walla taraabuya to seernaaɓe mawɓe walla hilifaaɓe. Ko ɗoon kumaandaŋ diiwaan Gorgol ena wiyee Nayri walla Neeri wiyata e nder ɗerewol mum tonngaaka : “haalaluuji (jeewte) ceerno oo mbaɗii batte paayodinɗe e nder yimɓe ɓee. O jannginii, o famminii, o waajiima, o haɓii e joom hakkillaaji niɓɓi en”.
E nder jeewte ɗe o waɗata e nder Muritani, Senegaal e Mali, o seeraani kadi e weddaade eeraango feewde e gure tokoose nde mahata jumaaji e nokkuuji mum en ngam waasde yowitaade e cahe mawɗe ñalnde aljumaa. Ɗuum waasaani jibinande mo caɗeele.
Tuubnugol e jamirgol golle moƴƴe
E dow wolde aadaaji ɗi njahdaani e diine, Alhajji Mahmuud yantini heen ko tuubnugol won e renndooji aynaaɓe dowri, ɓe nganndu-ɗaa gila ko ɓooyi ngonaano soobinooɓe e diine Lislaam. Hay laamu tuubaako njooɗinoongu e diiwaan Gorgol e oon sahaa seedtiima wonde e darorɗe hitaande 1948, gondiiɗo Alhajji Mahmuud Bah, ena wiyee Alhajji Umaar Daali Bah tuubnii fulɓe heewɓe to diiwaan Mbuun e to diiwaan Gidimaka.
To oon bannge, biyeteeɗo Mahammadu Muusaa Bah ena teeŋtiniri semmbe e daliilu wonde ko Alhajji Mahmuud Bah tuubni fulɓe wonnooɓe to diiwaan Geleytiir, Haayre Ngaal haa to diiwaan Haras. E wiyde makko: “O tawi ko ɓe ngonaano rewooɓe Alla. Hay so koɗo juuliino e nokku maɓɓe, ɓe mbiyatnoo ɗum ko yo ɓoftu ceenal ɗo juulnoo ɗoo woto adande ɓe kiite. O tawi kadi ko ɓe kumataano dewle maɓɓe e laawol diine. So gorko yiɗiino cuddiiɗo tan haalatno, so rokkaama, moƴƴere duwee hakkunde mumen, tan gasii”.
Debbo deseteeɗo oo ne teŋetenooka ko adii jamma mum gadano e suudu dammbordu. So weetii, o waɗee sira-muumoowel (takkere haɓɓee e gite makko), o rokkee salamburu walla loocol, o ɗowee haa e hakkunde mbalndi nayi, o woppee. Kala nagge nge loocol makko yani, ko ngeen wonata arsuko makko. Ko heen ɓe tuugnotoo ngam anndude belgol tiinde joom mum.
Ko Alhajji Mahmuud Bah tuubni ɓe, naatni ɓe e diine Lislaam, woppini ɓe aadaaji keewɗi, holli ɓe dewle diine, janngi ɓe quraana, anndini ɓe e jaati baɗɗagol yahdu Makka. E oon sahaa kadi hawri ko e heewɓe e maɓɓe ena njoginoo hattan yahde hijjoore.
Fulɓe Jenngelɓe Jolof, ko rogere woɗnde nde Alhajji Mahmuud huccani hakkunde hitaande 1948 fayde e hitaande 1950. Ɓeeɗoo kadi, njiidaa e ɓennuɓe ɓee. No wayi fof, jolofnaaɓe ɓee ngonnoo ko e diine hay so tawii ko diine lohɗo. Heewɓe coftanaano heen geɗe keewɗe, teeŋti noon e yahdu Makka walla e askude jawdi ndariindi.
Alhajji Mahmuud artiri ɓe e diine ceniiɗo, holli ɓe dewal Alla laaɓngal, janngi ɓe quraana e ɗemngal arab, rewi ɓe haa ɓe mbaɗti askude jawɗeele maɓɓe e njeñtudi remru maɓɓe. Heewɓe e maɓɓe nii njahii heen haa to Funnaange Ɓadiiɗo ngam jokkoyde jaŋde toownde. Ena e ɓeen, esiiko, joom-galle ɓiyiiko debbo, kanko Alhajji Mahmuud Bah, ena wiyee Alhajji Abdullaay Bah.
Ɗum noon ko e ballal Alla e ballal musiɗɗo makko ena wiyee Bookar Ɓooyɗo Kah. Oon ko dawriyanke mawɗo wonnoo tawi kadi e oon sahaa ko dipitee. O jeyaa, haa hannde, ko e fuɗɗuɓe walla sosɓe Fedde Fulɓe Senegaal e kitaale capanɗe nay (1940). Alhajji Mahmuud heɓii kadi ballal teskinngal e biyeteeɗo Arɗo Saasi Soh. Oon ko gooto e lawakooɓe aada e nder diiwaan Jolof. Ko ndeen o mahi jumaa Geeli e duɗal mum.
Alhajji Mahmuud yirliima no feewi hakkunde Muritani, Senegaal e Mali. O udditii heen duɗe, o tuubnii heen heewɓe. Ko e oon sahaa, o yiytondiri e Sheriif Makki Haydara to diiwaan Kaasamaasa. Oon teddini mo teddungal mawngal kadi ɗaɓɓiri mo ballal, nde tawnoo ko o waɗa koo ena yooɗi ɗum, kadi kañum e hoore mum ena yiɗi udditde duɗal Arab hono duɗal makko gonngal Kaay ngal. Ena gasa tawa ko e oon dumunna, oon rokki mo ɓiy mum debbo.
E ndeen hitaande wootere, Alhajji Mahmuud Bah waɗoyi yeewtere fattamlamre, teskinnde e nder wuro Ndar e ɗaɓɓitere yimɓe nokku oo. O teeŋtini heen nafoore wonnde e janngude ɗemngal Arab haa teeŋti e wonande leyɗeele jogorɗe jogtoyaade koye mum en janngo, so tawii ɓooroyiima njiimaandi Farayse. Ɓataake oo nanaa kadi, faamaa no moƴƴi e nder Ndar, haa heewɓe ɗaɓɓi yo duɗal uddite ɗoon e nder wuro ngoo. Duwaawu hawriti e aamiin, duɗal Arab ngal udditaa ɗoon, ɗaldaa biyeteeɗo Mohmed Muusaa e biyeteeɗo Saydu Walel. Ɓeen ɗiɗo fof ko almuɓɓe Alhajji Mahmuud Bah.
Nii woni, hakkunde 1941 fayde e hitaande 1951 darnde makko addi mbaylaandi mawndi e nder leyɗeele hirnaange Afrik, teeŋti noon hakkunde Muritani, Senegaal e Mali haa jarani heewɓe, maa wonii ko tuubde, naatta diine Lislaam walla naatde e duɗe Falah gonɗe ɗoon ɗee, walla nii yahrude koyɗe haa Makka hakkunde hijjude e ɗaɓɓitde jaŋde toownde. E nder daawal ngal duuɓi sappo, hakkille keso, soorii e nder yimɓe ɓee, ngonkaaji keewɗi mbaylii. Waɗti kala ɗo njahru-ɗaa walla ɗo tolni-ɗaa nanataa tan ko haala Alhajji Mahmuud Bah e golle mum. Ɗuum ena jeyaa e ko addi luural hakkunde makko e laamu tuubakooɓe njooɗinoongu e nder Hirnaange Afrik e yoga e seernaaɓe e oon sahaa.
Njaay Saydu Aamadu, lollirɗo Gelongal Fuuta
Ina jokki

robotstxt: allowed

filter: keep


text:
Hono Wahaab bun Man mbahi wiyi : nde baaba Aadama saŋkii ndee, lomtii ɗum ko ɓiyum ina wiyee Siise, ndeen oon ina yahra e duuɓi teemedde nay (400). Ko adii baaba Aadama ina ruttoo e joom mum, tawi o tottii Siise yoga e geɗe makko ko wayi no njogitaari, silaama makko e puccu makko nguu, ngu Jibril addannoo mo ina ummii aljannaaji e wiyde winndiyanke. Caggal ɗuum muumunteewel sakkitini mo yo o waɗ feere o haɓa e mawniiko Kaabila. Ndeen kanko Siise o felliti yaltude omo haɓoya e mawniiko, caggal ɗuum o yalti kanko Kaabil o tawoyi mawniiko o haɓi e mum, ko ndeen yimɓe puɗɗii haɓde e nder winndere ndee. Caggal ɗuum, kanko kaabila o wiyi : eehey maa Siise! Aɗa foti reende ko woni hakkunde men e yurmeende. Siise kañum ne wiyi mo : Aanne ko haɗnoo maa reende ɗuum ko adii, etee aɗa anndi ko aan wari funeere maa Haabiila ? Caggal ɗuum Siisi nanngi mo, ƴetti juuɗe makko tonngi ɗe dow geenol makko, o darni mo e naange wulnge. Ko noon o woniri haa o maayi, ɓiɓɓe makko njiɗi ubbude mo, haa Ibliis kuɗaaɗo oo ari e maɓɓe e mbaadi Maleyka, wiyi ɓiɓɓe ɓee : hoto ubbee mo e leydi, refti heen o addani ɓe kaaƴe ɗiɗi mawɗe baɗɗe luurooji nder mum en, o yamiri ɓiɓɓe kaabila ɓee, yo naatnu kaabila nder majje ɓe ɓiɗta mo hakkunde kaaƴe ɗee, ɓe ñaanta mo ko ɓuri yooɗde e ñaantule ko adii ɗuum, noon yo ɓe nguj e ɓalndu makko nebam ko adii nde ɓe ɓoornata mo comci, ɗuum ko tawa ɓalndu nduu yoorataa, yo ɓe cinku mo cinkal ɓurngal ŋarɗude, so ɗuum ɓennii, yo ɓe mbaɗan mo suudu, e nder suudu nduu kadi yo ɓe mah heen joorɗorde kaŋŋe, maayɗo oo joɗɗinee dow heen. Kanko seyɗaani oo kadi o yamiri ɓe, kala mo ina naata suudu nduu ngam yiyde kaabila, alaa e sago sujja laabi tati ko adii, nde naatata nder. Kanko Ibliis kadi, o yamiri ɓe yo ɓe mbaɗan ɗum ñalawma juurateeɗo kala hitaande to yenaande kaabila ɗoo. Kanko Ibliis o sompi ɗoon seyɗaani yo jaboo ɓe no neɗɗo nih, eɓe cikka ko Kaabila maayɗo oo jaabotoo ɓe, kono ko seyɗaani woni ɗoon. Ɓe mbaɗti ɗum feeto eɓe ndenta ɗoon ngam mawninde ɗum. E ngaan saanga, Kaabila waɗti sujjaneede no geno nih. Ko caggal ɗumɗoon noon Siise waklitii faati to leydi Ennde ina ñaawa yimɓe, ina seernda goonga e fenaande.
Hono Wahab bun Man Mbahi wiyi : hono Hawwaa jom suudu Aadama, ɓe jam e kisal ngoni e mum en, o sankii ko e nder yonta ɓiyiiko Siise, kono o wuuraani caggal Aadama ko ɓuri hitaande. Ina laatii kadi o maayi ko ñalnde aljumaa e waktu mo o naatnoo aduna oo. Ina wiyee kadi o ubbaa ko sara yanaande Aadama (JKM). Caggal ɗuum, Geno jippini e Siise capanɗe joy winndannde, ko kanko adii haalde geɗe ñeeñal, ko kanko kadi adii sosde mbayla kaŋŋe e kaalis, ko kanko kadi adii feññinde njeeygu e nder winndere ndee, o waɗi peesirɗe, ko kanko kadi yaltinde oogirɗe ummoraade e leydi. Caggal ɗumɗoon o jibini ɓiɗɗo gorko o inniri ɗum An was. Siise noon tiinde mum ko fooyre, ɗum woni (annoore). Ndeen ɗoon annoore noon o itti ɗum ko e Aadama. Nde Siise jibini An-wasi kadi annoore ndee eggi faati e An-wasi. Ndeen Siise yiyii annoore An-wasi ndee tan, o anndi hankadi o gaynii. E ngaan saanga tawi hoore makko ndee fuɗɗiima ranwude tal, caggal ɗuum kanko Siise, ko ndeen hitaande o maayi. O maayiri ko duuɓi teemedde jeenay.
Nguurndam An-wasi ɓii Siise ɓii Aadama (JKM)
Hono Wahab bun Man Mbahi wiyi : Siise lomtini ko ɓiyum ina wiyee An-wasi, o heɓii e mum ko gooski, jappeere, e (plat) e feggere. Mbaɗten hakkille e firo gooski kii. E yontaaji ɓennuɗi ɓooyɗi ɗii, laamɓe e ɓiɓɓe mum en peewnantee gooskiiji mum en ko gila ina nguuri. Ɗum yooɗnee haa yooɗa, waɗi noon won heen so maayii, ko e cuɗaari mum en fof mbaɗdetee e nder gooski kii, ubbee walla mooftee e nder genaale mum en, waasa ubbeede. So ɗum ɓennii, ko ɗum addani An-was dañi asko moƴƴo, ɗuum noon ɓeydi ɗum ko ngam waawde mo ñaawde goonga. Refti heen, ko An-wasi resii debbo gooto, o jibidinii e mum ɓiɗɗo gorko, oon ne nde jibinaa ndee, Geno waɗi e tiinde mum annoore feeñnde. Oon ɓiɗɗo wiyetee ko qaynaani, caggal ɗuum An-wasi wuurdii e oon. Nde o faayi o gaynii, o woppidi ɗum ko gooski e deftere, woodi ko o wasiyii ɗum, caggal ɗuum o saŋkii.
Nguurndam Qaynaani ɓii An-wasi ɓii Siise
Hono winndiyanke Wabab bun Man Mbahi wiyi : Qaynaani lomtii baaba mum An-wasi. Feeñanii yimɓe nuunɗal mawngal ummoraadee e makko, ɗum laatanii mo kadi asko moƴƴo sanne. Caggal ɗuum, o resi debbo gooto ina wiyee Aɗnuuka, o wondi e mum, oon saawani mo ɓiɗɗo gorko, o inniri ɗum Mahlaa-iila, kañum ne Geno waɗi e mum annoore, o woni neɗɗo lolluɗo ɓamtiiɗo no feewi. Caggal ɗuum, kanko Qaynaani o yani rafi cellal, ɗum woppaani mo haa o sankii. Lomtii mo kanko ne ko ɓiyiiko ina wiyee Yurid, kañum ne geno waɗi e mum fooyre mawnde, o ɗaldaa tan, ko hono ko adinooɓe ɓee ko ɗaldaanoo koo. Ko ɗum tan o ɗaldaa. Caggal ɗuum, kanko Yurid kadi o juutaani balɗe no heddiiɓe ɓee nih, o sankii. Kanko ne lomtii mo ko ɓiyiiko ina wiyee Aknuuka, oon woni Idriisa (JKM). Hono Wahab bun Man Mbahi wiyi : addani Annabi idriisa wiyeede Idriisa ko heewde mo janngugol binndi. Hono Ibnu Abbaas (JKM) wiyi : geno jom baawɗe oo nelii annabi Idriisa feewde e leñol Kaabila , nde tawnoo ɓeen ndewata tan ko sanamuuji, eɓe ooñii laawol geno no feewi. Eɓe njogii sanamuuji joy, ko ɗiin ɓe ndewata gaa geno jom baawɗe oo. ɗiinɗoon gennoji ngoni garooji ɗoo ɗii : Wadd, Sawaaw, Yaaguusa, Yaa-uuqa e Nasra, ina wayi no ɗiiɗoo genooji jangtaaɗi ɗoo, geno tedduɗo oo jangtiima ɗi e nder Ɓuraana mum tedduɗo Oo. Nde yahi haa fiyakuuji goofi maɓɓe ɓeydii e dewgol ɗiiɗoo genooji joy, geno toowɗo Oo neli Annabi Idriisa, (JKM) yo noddu ɓe ngam rewde geno mo senaare woodani. O noddii ɓe batu e nder balɗe tati ngam humpitde ɓe ko o woni e dow mum koo. Nde tawnoo annabi Idriisa ko gorko tiiɗniiɗo, tiiɗɗo, mo hono mum weeɓaani e nder fiyakuuji mum e jamirooje mum e kaɗe mum, kala ko o yamiri walla o haɗi, reento ɗuum. Ko kanko woni gadiiɗo settuude kuɗol binndirgol, ko kanko kadi woni gadiiɗo winndude defte, ko kanko adii wiɗtude ganndal koode e duule, ko kanko adii ñootde comcol ɓoorneteengol, ko o neɗɗo mo nganndu-ɗaa alaa ɗo wuuri so wonaa ko liggorii junngo mum. Ko kanko adii feewnude peesirɗe. wiyaama, ko adii annabi Idriisa, ina laatii yimɓe so ina ɓoornoo comci, ko leppi tan ɓe ƴetatnoo, ɓe piila e ɓalli maɓɓe tawa ñootaaka. Nde annabi Idriisa waɗti ñootde comci moƴƴi ko ɗoon yimɓe tiimtii e makko, mbaɗti ñootde ko suurata ɓalndu. Caggal ɗuum, geno tellini e makko capanɗe tati deftere, etee so o arii e janngude ɗe o tampataa, ɗuum noon ko jamma e ñalawma fof. Wiyaama so omo jannga defte ɗee, Maleykaaji ina ngaratnoo e makko haa ndokka mo juuɗe mumen ngam teddinde mo, e ñalnde kala won Maleykaaji ina ngara ɗoon ngam hirjinde mo e ko o waɗa koo, e wiyde winndiyankooɓe ɓee: Eɗi kaawaa no o janngirta nih, e dow ɗumɗoon Ibliis fewjiino haasidaade mo e kaan ɗoon ngonka, kono alaa ko gasani ɗum e goolɗoon laawol. E wiyde winndiyanke gooto, hono Maleyka maayde sakkitinii ma joom mum ina yiɗi juuraade annabi Idriisa, Geno joom baawɗe oo, o sakkiti mo yo o yah o juuroyoo mo. O ummii o juuroyii annabi Idriisa e mbaadi neɗɗanke. Nde Maleyka oo yettii annabi Idriisa, annabi Idriisa wiyi mo : «eehey maa gorko holi aan ?». O wiyi mo : «miin ko mi Maleyka maayde, ko mi cakkitiniiɗo ngam juuraade ma, O sakkiti mi ɗuum». Annabi Idriisa wiyi mo : «miin mbiɗo jogii e maa sokla». Maleyka o wiyi mo: «ko ɗum woni ?» Annabi Idriisa wiyi mo: «njiɗ-mi ko ittaa fittaandu am jooni e ooɗoo waktu». Maleyka maayde oo wiyi mo: «miin joomi am yamiraani ɗuum». Geno toowɗo Oo longini Maleyka maayde, wiyi ɗum : «miin ɓuri anndude ko woni e nder fittaandu maccuɗo am, ittu fittaandu nduu». Ɗoon e ɗoon Maleyka maayde itti fittaandu makko, haa woni dumunna seeɗa Geno toowɗo Oo, artiri fittaandu nduu ɗo wonnoo. Caggal ɗuum, annabi Idriisa wiyi : «eehey maa Maleyka maayde, haa jooni dee mbiɗo jogii e maa sokla». Oon wiyi mo : «ko ɗum woni ?» Annabi Idriisa wiyi mo : «mbiɗo yiɗi nawaa mi to Jahannama haa mi yiyira ɗum yitere am». Geno yamiri Maleyka maayde yo naw mo to o ɗaɓɓi too. Maleyka maayde ƴetti Annabi Idriisa nawi ɗum to Maleyka toppitiiɗo galle jahnama oo, totti mo Annabi Idriisa. Oon Maleyka, ndeen heɓii Annabi Idriisa, geno yamiri ɗum yo naw mo haa darna mo e fonngo jahnama. Ndeen oon Maleyka addii mo haa o darii e fonngo Jahnama, o darii , o yiyi jahnama no wayi, o heɗii haacaango jeyngol ngol, o huli no feewi kanko Annabi Idriisa. Caggal ɗuum, geno yamiri Maleyka maayde yo nawtu mo to ittunoo mo too. Maleyka maayde ari ƴetti mo, nawti mo nokku makko. Caggal ɗeeɗoo geɗe fof annabi Idriisa heddii e ɗuufnaade e nder geɗe diina, o resi debbo gooto, oon saawani mo ɓinngel gorel. Ndeen oon ɗoon debbo jibinii, o inniri ɓiɗɗo oo Mutawasilaka.
Ina jokki
Jibriil Muusaa Joop


text:
Ɗerol Pol ɗiɗaɓol yahde he himɓe
Tesalonika
Habaru dow ɗerol ngool
Pol, lilaaɗo Iisa *Almasiihu, ɗiɗaɓere mum nii ko no winndana hawriine goonɗinɓe Iisa wonnde Tesalonika.
Ɗume woni daliila gaɗuɗo, o winndi ɗerol ngool ? Pol winndii ngol ngam semmbinɗinde goonɗinɓe wonɓe no torree. O winndii ngol duu ngam filla gartol Iisa *Almasiihu haɓɓi hoore goonɗinɓe tawaaɓe nder Tesalonika faa woɓɓe maɓɓe acci gollude naati jaayre. Dow haɓɓi hoore maɓɓe oo, Pol jaabake ɓe wi'i ko tabbat *Almasiihu waran. Banngol kujje gom ngoni alaama, kolloowo garki makko (2 Tesalonika 1.6-10). Ɗum waɗi duu o holliti ɓe, o wi'i ɓe ngolla ngam nyamnude ko'e maɓɓe, ɓe ndaro dow tammude maɓɓe nder torra naa nder tampiri iri ndi hen non fuu.
Ko winndaa nder ɗerol ngool :
Cannooje (1.1-2)
Filla gartol Almasiihu (1.3-12)
Filla bonɗo oon e gartol Joomiraawo (2.1-12)
Tarsinaade nder goonɗinol (2.13-17)
Tilaay neɗɗo fuu golla (3.1-15)
Baynodirol (3.16-18)
1
Cannooje
1 Ɗerol ngool ƴuwi to am, miin Pol, Silas e Timote. Miɗen njewta hawriine goonɗinɓe wonnde Tesalonika, jeyaaɓe Alla *Baabiraawo meeɗen e Iisa *Almasiihu Joomiraawo. 2 Alla *Baabiraawo meeɗen he Iisa *Almasiihu Joomiraawo barkin on, hokka on jam e moƴƴere.
Filla gartol Iisa Almasiihu
3 Banndiraaɓe amin goonɗinɓe, no tilsi min njetta Alla wakkati fuu ngam mooɗon. No haani min njetta mo, ngam goonɗinol mooɗon no he yahde yeeso, kaden hidde wonnde hakkune mooɗon kam duu no he yahde yeeso. 4 Daliila kujje ɗee waɗi miɗen mbi'a nder kawriiɗe goonɗinɓe ko min nani belɗum mooɗon faa noy walaa. Miɗen mbi'a ɓe ɗum daliila munyal e goonɗinol mooɗon ngol kolluɗon nder torra e ɓillaare fuu nde tawaɗon nder mum. 5 Munyal mooɗon ngaal he goonɗinol mooɗon ngool ngoni seeda ko kiite Alla ngalaa fuu hedran-hedran. Ɗum duu no holla ko Alla waɗi neɗɗo mooɗon fuu potuɗo naatude nder laamu mum, laamu ngu ngonɗon oɗon torree ngam mum. 6 Sikka fuu walaa Alla no dartiiɗo, wonɓe no torra on ɓeen, o torran ɓe kamɓe duu ngam yoptanaade on. 7 Amma onon wonɓe no torree joonin ɓee, en fuu, minen he mooɗon, o hokkowan en powtiri nyannde Iisa *Almasiihu Joomiraawo meeɗen wanngata nder ɗemle hiite, wara ƴuwa dow, kanko he maleykaaɓe makko jom'en baawɗe. 8 Iisa *Almasiihu nde wari, jukkan saliiɓe anndude Alla he saliiɓe tokkude ko waajaa dow *Habaru lobbo filla Iisa *Almasiihu Joomiraawo meeɗen. 9 O torra ɓe torra ka hantataa faa abada, ɓe mboɗɗinee yeeso Joomiraawo e teddungal mum manngal. 10 Ɗum waɗowan nder wakkati mo Iisa *Almasiihu wartoyta, jeyaaɓe makko fuu teddinan mo, goonɗinɓe mo fuu, o wela ɓe sanne. On tawetee hakkune maɓɓe ngam on ngoonɗini waaju mo min ngaɗani on.
11 On tawetee hakkune maɓɓe, ngam majjum waɗi, miɗen ndu'anoo on wakkati fuu. Miɗen eela Alla mo ndewuɗen waɗa on fotuɓe heɓude mbuurnam ɗam o noddini on ɗam. Miɗen eela Alla nder baawɗe mum wallan on kumnon anniya mooɗon lobbo fuu e gollal ngal naatuɗon fuu daliila goonɗinol mooɗon. 12 Nii waɗata ko innde Iisa *Almasiihu Joomiraawo meeɗen teddaa hakkune mooɗon, keɓon teddungal to makko daliila moƴƴere Alla meeɗen he daliila moƴƴere makko, kanko Iisa *Almasiihu Joomiraawo meeɗen.


text:
Alhaali haɓugol doroogu ( meren) e nder renndooji
Saakitaama ñannde :
Hannde e altine, ñannde 28 lewru 6ɓuru 2021 ka taskaram On Tottaama Konngol, on hollii men miijo mon ko faatii e bone walla saɗɗaaji doroogu e ɓanndu neɗɗo e no ɗum haɓirtee.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Ɗerol yahde he
Ibrankooɓe
Habaru dow ɗerol ngool
Walaa tabbitinɗo binnduɗo ɗerol ngool. Ngol winndaama duu nder wakkati mo goonɗinɓe tinna no torree, ko watta ɓe mboppa goonɗinol maɓɓe. Ngol winndaama yahde he hawriine goonɗinɓe Iisa *Almasiihu gom naatune nder torraaji feere-fereeji. *Yahudankooɓe duu ɓuri heewde nder hawriine goonɗinɓe ndee.
Daliila gaɗɗo ngol winndaa woni semmbinɗinde goonɗinɓe nder goonɗinol mum'en. Goonɗinɓe ɓee keɗake gartol Iisa *Almasiihu amma o wartaay faa woɓɓe maɓɓe coƴƴi nder bowka mum'en (Ibrankooɓe 6.1-6).
Binnduɗo ɗerol ngool hollii ɓe ko Iisa *Almasiihu woni Kisinoowo mo Alla lilowi. O hollii ɓe duu kujje tati. Arannde nii o hollii ɓe ko Iisa *Almasiihu no *Ɓii-Alla, omo ɓuri annabiiɓe e maleykaaɓe, omo ɓuri annabi *Muusa duu (Ibrankooɓe 3). O hollii ɓe kaden ko Iisa *Almasiihu no ɓuri mawɗo *cakkanooɓe Alla (Ibrankooɓe 4.14–5.10). O humni sadakaaji fuu ngam meeɗen (Ibrankooɓe 8–9), ngam majjum waɗi, iɓe kaani daraade dow goonɗinol maɓɓe, ɓe nyemmina darinooɓe dow goonɗinol mum'en (Ibrankooɓe 11).
Ko winndaa nder ɗerol ngool
Iisa, laawol ngol Alla haaldiri himɓe (1.1-4)
Iisa ɓuri maleykaaɓe fuu (1.5–2.18)
Iisa ɓuri annabiiɓe fuu (3.1–4.13)
Golle cakkanol Alla ɗe Iisa waɗi no ɓuri ɗe Haaruuna (4.14–7.28)
Amaana keso no ɓuri kinngo (8.1–10.18)
Goonɗinol goonga e goonga (10.19–12.29)
Baynodirol (13.1-25)
1
Iisa, laawol ngol Alla haaldiri himɓe
1 Illa fil'ajal, kile keewɗe Alla haaldi maamiraaɓe meeɗen har annabiiɓe mum he har laabi iri-iriiji. 2 Amma nder wakkati cakitiiɗo oo, o haaldirii en har Ɓiyiiko, mo o suɓii, o waɗi donoowo huune fuu. Kanko duu o tagiri huune fuu. 3 Kanko laatii annuura mawɗo kolloowo teddungal Alla. Omo nii no Alla wa'i goonga e goonga. Har haala makko ngooduka baawɗe, omo dawrana huune fuu. Gaɗa ko o laatii laawol laaɓinol himɓe yahde he hakkeeji mum'en, o ƴencinaa, o jooɗowi nyaamo Alla Jom baawɗe e teddungal. 4 Nii waɗi ko Iisa ɓuri maleykaaɓe fuu manngu hano no innde nde o hokkaa ndee ɓurdi inɗe maɓɓe.
Ɓiɗɗo ɓurɗo maleykaaɓe
5 Iisa ɓuri maleykaaɓe fuu manngu ngam walaa maleykaajo mo Alla wi'anii :
Aan a Ɓiyam.
Ɓaawo hannden, miin woni *Baaba maa.*
Naa kaden walaa maleykaajo mo o wi'anii kam laatoto *Baaba
mum, maleykaajo oon duu laatoto Ɓiyiiko.†
6 Wakkati o lilannoo Afo makko oo nder duuniyaaru, o wi'i :
Maleykaaɓe makko fuu cujidana mo.‡
7 Dow maleykaaɓe ɓeen o wi'i :
Kam no lila ɓe hano keni.
Omo waɗa ɓe ngollana mo hano ɗemle hiite.§
8 Amma dow Ɓiyiiko, o wi'i :
Aan a Alla hano am,
laamu maa duuman faa abada abadin !
Sawru potal woni sawru ndu laamortoɗaa.
9 Aɗa hiɗi dartinaaku,
aɗa wanyi oonyaare.
Ngam majjum waɗi, o wi'i :
Miin, Alla Joomiraawo suɓii ma,
wujii ma nebbam,
hokki ma belɗum ɓerne ɓurde wonndiraaɓe ma fuu.*
10 No winndaa duu, wi'aa :
Illa fuɗɗorde, aan Joomiraawo,
joƴƴini beɗi leydi,
e juuɗe maa tagirɗaa beɗi kammu.
11 Kanƴi, ɗi timman. Amma aan kay, a heddoto.
Ɗi fuu ɗi kiɗɗan hano no koltal hiɗɗirta.
12 A sowiran ɗi no alkubbaare sowirtee,
ɗi mbattitirtee hano no koltal wattitirtee.
Amma aan kay, a wattitittaa,
mbuurnam maa duu walaa timmoode.†
13 Baa nde worre, Alla wi'aay maleyka oo naa ooto :
War, njooɗaa nyaamo am,
faa mi sorna wayɓe maa ley teppere maa.‡
14 Maleykaaɓe nee kanaa ruuhuuji gollanooji Alla non naa ? Hanaa kamɓe lilaa mballowa ronooɓe kisinam naa ?


text:
Yimɓe keɓtinirtee ko e goonga kono goonga heɓtinirtaako yimɓe. So en njiɗii faamde hol ko addi ndee filñitaare, alaa e sago ndutto-ɗen gila 01 lewru mee 2014, ñalawma potnooɗo mawnineede, wonti ñalawma sunu e mettere ɓerɗe. Ñalnde 02 e 03 mee ngonaani sara e oo jiɓi-liɓa (chaos). Caggal nde liggotooɓe SNIM kuuɓni aadi hakkunde mum en e ardiiɓe SNIM, caggal nde fayndaare heɓaa,
Yimɓe keɓtinirtee ko e goonga kono goonga heɓtinirtaako yimɓe. So en njiɗii faamde hol ko addi ndee filñitaare, alaa e sago ndutto-ɗen gila 01 lewru mee 2014, ñalawma potnooɗo mawnineede, wonti ñalawma sunu e mettere ɓerɗe. Ñalnde 02 e 03 mee ngonaani sara e oo jiɓi-liɓa (chaos). Caggal nde liggotooɓe SNIM kuuɓni aadi hakkunde mum en e ardiiɓe SNIM, caggal nde fayndaare heɓaa,
liggotooɓe mbaɗii ko meeɗaa waɗeede e nder SNIM, so yettaade 13 000 000 ton oogaandi (minerais). Ardiiɓe gollordu SNIM, calii huuɓnude aadi hakkunde mum en e liggotooɓe. Ɗuum addi filñitaare mawnnde, balɗe tati, ñalnde 01 e 02 e 03 mee 2014, laana njoordi ɗoofaaki Suwoyraat feewde hawngooji laaɗe Nuwaadibu.
Nii woni ardiiɓe gollordu SNIM torii yeewtitde e nulaaɓe liggotooɓe. E nder nguun batu, ardiiɓe SNIM e nulaaɓe walla mbiyen yonaaɓe liggotooɓe (délégué) nanondiri e toɓɓe gaddunooɗe luural ɗee fof, haa heddii toɓɓe ɗiɗi : ɗeen toɓɓe ciifondiraa e dow kaaldigal e nanondiral kono njowaa haa lewru Oktoobar 2014.
Toɓɓere arwaniire ndee, hono “ɓeydugol kuuɓtidinngol njoɓdi liggotooɓe” maa tabitine e nder lewru oktoobar 2014 .
Toɓɓere ɗiɗmere ndee ko njeenaari tolniindi e 30 % kala lewru ndu njeñtudi mum (production) tolnii e 1 200 000 ton.
Mo aawi henndu soña duleendu
Ndeen lewru oktoobar yettiima, ardiiɓe SNIM ñaagii yonaaɓe liggotooɓe yoo ɓeydan ɗum en daawal haa lewru settaambar 2014 mbele ɓe mbaawa huuɓnude aadi maɓɓe e liggotooɓe SNIM. Ɓe njaɓanaa ɗuum nde tawnoo daliilu kollitaaɗo ko teɓɓitagol coodgu oogaandi e nder winndere ndee no diidorinoo. E nder lewru siilo 2014, caggal batu kuuɓtidinngu ngaandoraangu SNIM ñalnde 20-01-2015, hay dara heɓaaka ko ummii e gollorde SNIM. Ndee ooñaare haɗnde ardiiɓe snim huuɓnude piɓondiral hakkunde mum en e gollotooɓe, addi sikkitaare mawnde, rewnde haa nulaaɓe liggotooɓe, pelliti joɗɗinde toragol taƴugol walla mbiyen yowre junngo (debrayage) e geddo liggey (greve), so tawii keɓaani jaabowol ɗoon e balɗe ɗiɗi, caggal nde njowi juuɗe waktuuji nayi tuggi 10h haa 14h ñalnde alarba 28-01-2015.
Ndeen lajal ngal yettiima, jaabowol SNIM ko adii fof ko etaade hulɓinde, saakde, yeende, huutoraade kinɗe ngam sarde e fusde njuɓɓudi ndi liggotooɓe lelni ndii.
En calaaki, etee eɗen paami nduu gollordu SNIM ko ndu ngenndi Muritani, endu foti addude ballal mayru e nder jookli leydi Muritani fof, kono en mbaawa faamde nde ndu ɗawata ɓee liggotooɓe ɓe tampataa, kaaɓataa, ngoytotaako, ɓe nguurndam ɓurti muusde, wuurɓe e ñamaale, ɓe janngo mum en humpi, sabu waasde ɗum en yoɓeede hakke mum en, waasde ɗum en waɗtoreede e hormeede, ɓe neɗɗaagu mum en waasi heɓtineede, sabu miskinaagu njaltungu aada, ɓe warñeende mum en siiɓatee, ɓe punndi ñawni haa mbiyi bof, nguleeki yoorni haa mbiyi koŋ, ɓe ɓalli mbaɗi peƴƴi Alla e jaangol, ɓee heen henndu wumni. Ɓee liggotooɓe e kala sahaa e kala dumunna, ɓe ngalaa fooftere, ɓee jaambareeɓe, sahodinɓe, ene poti rokkeede geɗal mum en haa timma, mbeltinee mbele ina cuusa, ɓeyda mbaawka mum en. Hannde e nder nguurndam, kala liggotooɗo e SNIM ronkii faamde ko oo baɗ-boɗiijo yiɗi waɗde.
Ndeen liggotooɓe paamii wonaani e miijo ardiiɓe SNIM huuɓnude aadi, ɓe pelliti geddude liggey ñalnde 30-01-2015. Gila ndeen fayi hannde ko e filñitaare kam e mottondiral ɓe ngoni. So tawii fulɓe ina mbiya ko maayi e raddo fof ko jaawngal defii, hannde maaytere (paralysie) oogooɗe SNIM ko gardiiɗo ɗum oo defii e tee luural hakkunde golloowo e gollinoowo, kam e tabital gollordu SNIM e ñiiɓal mum fof ko wul Wudaa roondii.
Fenaande noon so heelnii, beeli owat. Kono so goonga feeñii, fellitii haɓde e fenaande, mbele artira nuunɗal e potal, gooto fof wuura celluɗam, ceniɗam, weytoo e nder jojjanɗi mum, yoo taw doole e ndoolndolaagu mum pelmotaako njuuɓudi mum waɗa ɗum no aadorii waɗirde e yeeso kala luutndiiɗo yiɗde mum. E nder nguurndam kala liggotooɗo e SNIM ko ɗam hakkunde alɗuɓe joom doole en, siiɓotooɓe ƴiiƴam miskineeɓe e waasɓe ɓe naamndaaki so wonaa nguurndam moƴƴam. So doole e fenannde mbaɗdii lannda, nafata ko hakke tawa woɗɗaani, sabu ko hakke tan waawi faabaade goonga. Hakke noon, ko oo sagata mo yiyotaako, anndotaako so wonaa e golle mum, dentinoowo ɓerɓe doofolɓe, loowa e nder majje dental goonga, jahdungal e pellital, deeƴre, newaare e nehtaare. Nguu mboofu noon mokobaa mum ko Mohammed Abdallaahi wul Wudda gardiiɗo gollordu SNIM. Ko kanko saabii ngol tanitilol (revolution) haa murteende duñi oo yonta paayodinɗo waɗde ɗoo ko wayri waɗeede gila e hitaande 1968. E ndaɓɓa, hakkillaaji nuunɗuɓe ɓuri jaggude ko kala ko ardunoo doole e fenaande, heewi joofirde ko e borjeende e firtaare yaawnde, hono no ardunoo nii. Oo gaaɓtaro mo faamataa filñitaare hay sinno ko liggotooɗo gooto, ko iiñturu wonande leydi no woorunoo, haalaaka noon nde tolni ujunnaaje ɗiɗi haa e tati. Gila ndee filñitaare dawi haa ñalnde nuldu-ɗen ndee winndannde, kaaldigal waɗaani hakkuunde SNIM e liggotooɓe mum, maa mbiyaa koko nanondiraa yoo woppe haa ñola. SNIM hannde ina gollina ko ina tolnoo e 5 000 neɗɗo, tawi keewal ngal, ko Suwoyraat woni ko ina tolnoo e 3 753 neɗɗo. Ndeke ko ɗoo doole SNIM ngoni. Hol no gardiiɗo ɗooynortoo jamaanu potɗo nii heewde ?
Mawɗo leydi e njillu mum Suwoyraat ñalnde 28-11-2014 wiyiino : “hisataa e ngol caamgol coodgu oogaandi so wonaa sosiyetee dañɗo mbaawka ustude peragol ɓurtungol. Onon ubriyeeji, kaadaruuji, direktooruuji paamee gooto e mon fof ɗo waawi wonde, yo addu ballal mum mbele sosiyetee SNIM ina waawa daɗde e sahaa gonaaɗo oo”. Mbele o yiɗnoo ko jeertinde ko kala seppo o alaa e mum etee hay gooto woto yeewtid e mum, etee gooto fof yo rooto hakke mum totta SNIM. Ndaw ko haanaani !
Gila nde seppo ngoo seppi ñalnde 30-01-2015 fayi hannde, laana njoorndi ɗooforaaki no fotiri nder oogirɗe Suwoyraat fayde e hawngooji laaɗe ndiyam Nuwaadibu. Ko goonga sahaa fof laana ina yaha tawa ina fooɗa 60 haa 70 wago, kono mbele ɗuum ina fotndee walla ina lomtoo laaɗe tati ñalawma tawa ngoota fof ina fooɗa wagooje 180 ? Alaa, wonaa gootum ! Ndeke noon haala so ñawii yoo nanɗe cellu !
Fulɓe mbiyi : “fuunti laamii ɓuri felli laamii”. Tuubaako wiyi : “seerndi laamii ɓuri fuunti laamii”.
En njettii, en mantii, en cemmbinii delegeeji liggotooɓe, kono kadi en njaari kaaɗtudi ɓe sukaaɓe ɓe cuusal mum en, caasal mum en peri laawol ngootaagu e ɓamtaare. Yoo wuur ɓamtoo kala to liggotooɗo waawi wonnde. Haa yeeso ko laawol.
Ñalnde 12-02-2015
Haamiidu Mammadu Bah kalfinaaɗo jaŋde FƁPM Catal Suwoyraat.


text:
Njiyaagu ko waɗde ɓoggol e daannde neɗɗo hono maa, wonta jeyaaɗo ma, ɗuum jeyanoo ko e njuɓɓudi renndooji majjiyankooɓe ko adii lislaam, ko ɗuum wonnoo ko ɓe paarnortonoo, ko ɗuum ɓe timminirtonoo ndimaagu maɓɓe. ɓe udditani ɗum dame naatirɗe ɓe uddi dame jaltirɗe, hayso bolle puuyɗe ene adda njiyaagu tonngen ɗoo huunde e ɗeen dame.
- Neɗɗo yeeya fittaandu mum wonta jiyaaɗo
- Neɗɗo yeeya ɓiɓɓe mum sabu baasal ngonta jiyaaɓe
- Tumarankaagal: so neɗɗo wonii tumaranke e nder leƴƴi goɗɗi waɗtee jiyaaɗo, haa teeŋti noon e won e guri gaadoraaɗi halfeede.
- Baranɗo ma walla bonnan maa huunde, nanngaa ,baɗtaa jiyaaɗo
- Ruggiyankaagal: ɗum woni taƴooɓe laabi, ɓe teeta jawdi neɗɗo ɓe njeeyoya ɗum ko jiyaaɗo.
- Hoccude cukalel: kala mo koccuɗaa wontii jiyaaɗo ma.
- Jaalogol ñamaande: so ñamaande maa jaaliima a ronkii yoɓde njebbilaa hoore maa ngonta jiyaaɗo, walla a jaalaama e wuri ngontaa jiyaaɗo.
- Njanguuji: jom doole en njana e ɓuraaɓe doole njana e mum en kona ɗum en, nanngaaɗo heen fof wonta jiyaaɗo.
Ko nii njiyaagu waynoo weeɓde, kono yaltude heen weeɓaani, lislaam ari e ngoo weeyo wuddungo, faw-fawtondirngo niɓɓe toonñannge, hol no lislaam waɗi?
Ko adii fof o uddu dame ɓennuɗe ɗee fof, o harmini tooñannge, e yeeyde hoore mum walla ɓiɓɓe mum, o noddi e potal, e nehde kocaaɗo e ndimaagu mum, e muñannde ñam-ñamaale mum haa daña.
Alaa ko heddii so wonaa damal gootal ngaal woni dahaaɓe e hare te wonaa hare fof, ko hare goonga ngam ɓamtude diine, e reende keeri mum, tawa ko laamɗo juulɓe yamiri oon (jihaadi), lislaam ene suɓna laamiiɗo juulɓe e dahaaɓe ɓe gooto e geɗe joy:
1. Warngo so tawii ko ɗum ɓuri moƴƴude e juulɓe
2. Soodtaade: ɓe coodtoroo jawdi walla jannginde ɓiɓɓe juulɓe, walla wostondirde dahaaɓe hakkunde juulɓe e haɓdiiɓe mum en.
3. Yaafaade ɓe alla meho, ɓe ndimɗinee tawa ɓe coodtaaki
4. Fawde lempoo: so konu juulɓe foolii añɓe mum heefereeɓe, ene waawi ɗaccude ɓe ɓe keddoo e diine maɓɓe twa aɓe ɗoftoo laamu juulɓe, ɓe ndokka lempoo ngam haa tinndina e ɗoftaare maɓɓe.
5. Halfude: so laamiiɗo juulɓe suɓaaki gooto e geɗe nay ɓennuɗe ɗe, ene daganii ɓe feccude dahaaɓe ɓe edow soldateeɓe ndeen hare, nde wonnoo, soldateeɓe konu juulɓe oon sahaa ngalaa njoɓdi toɗɗaandi, ko ko dañaa e wolde fof ɓe peccata caggal yaltinde hakke Alla (geɗal laamu) 1/5.
ko hono nii njiyaagu ardata e nder lislaam, damal mum ene faaɗi, kono lislaam waawaano ƴettude kuugal tan wiya mi harminii njiyaagu tawnoo mi ɗoo fof, sabu ɗum gasataano nde wonno lislaam ko ko ɓuraa doole oon sahaa, te aduna oo fof oon sahaa ko e ndiin njuɓɓudi wuurnoo.
Kono noon lislaam waɗani ɗum ko njuɓɓudi timmundi no ina iwira tawa alaa caɗeele, fuɓɓondiraani e aadaaji e ngoowaandi yimɓe oon sahaa.
Njuɓɓudi lislaam lelni ngam ittude njiyaagu:
1. Lislaam harmini uddi denndaangal dame ɗe njiyaagu ardannoo, haa heddi 1/5 damal hare goonga alliyankoore (jihaadi).
2. fenñinde wonde yimɓe fof poti, njiidi yumma e baaba, Alla towɗo o wiyi: ((Ee hey mon yimɓe ko miin tagi on hakkunde gorko e debbo (Aadama e Hawwaa), mbaɗ mi on leƴƴi e kinɗe haa nganndondiron, ɓuri e mon ɗo am ɗoo tan ko ɓurɗo on hulde mi)).
* Nelaaɗo (J.K.W) anndini yimɓe wonde njiyaagu wonaa lasli hay gooto, ko huunde wirtiinde tan ene waawi yande e kala neɗɗo, o wiyi: (bee ɗoo ko musiɗɓe mon, wallidiiɓe mon, mo musiɗɗo mum woni les junngo mum, yoo ñammin ɗum e ko o ñaamata ko, yo o ɓoornu ɗum e ko o ɓoornortoo, te hoto ndefee ɓe e golle ko ɓe mbaawaa, so on ndefii ɓe kadi mballee ɓe).
O wiy e haddiis goɗɗo: ko Alla jeyni on ɓe, so welanooma o jeynaɓe on.
3. Ene jeyaa e doosɗe lislaam teskaaɗe lasli kala neɗɗo ko ndimaagu, ɗum waɗi so cukalel hoccaama e diiwaan jiyaaɓe shariya wiyi: ko o dimo, ɗum waɗi kadi so neɗɗo ŋirliima e hoore mum ko jiyaaɗo shariya jamataa, te ko ŋirlaade woni mawndu seedeeji.
4. Ñaawooje lislaam ko teeɗanii- ɗi ndimaagu, ko wayi no:
- so njeeygu waɗii ribaa, walla naannii ko harmi, shariya wiyi: ko yo firte, kono so tawii tan ngu fayti ko e rimɗinde jiyaaɗo, firtetaake, sabu teeɗanaade ndimaagu.
- so neɗɗo jogii ma jiyaaɓe tato, o rimɗinee heen gooto, o yejjitii hol e maɓɓe, kamɓe fof ɓe ndimɗii.
- gaajotonooɗo wiyi: mi rimɗinii jiyaaɗo walla jiyaaɓe walla ko mannddilɗo rimɗini, shariya wiya mi wondaaka o rimɗii.
- so neɗɗo wiyi mi rimɗinii tergal e makko, walla mi rimɗinii mo fotde lewru, shariya wiya o rimɗii faw kanko fof.
- so neɗɗo fiyii maccuɗo mum hello walla ko o fiiri mo fof, kaffaara mum ko rimɗinde mo.
5. Damal ɓaawɗinde: so neɗɗo wiyi: so mi maayii o rimɗii, oon ne rimɗii o rokketaake o yeeyetaake, so wonaa dimɗinoowo mo e saasi.
6. Lislaam ene harmini e rimɓe resde horɓe halfaaɓe so wona tawa ko lor teeŋtuɗo, kono haɗaani maccuɗo kalfaaɗo resa debbo dimo, waɗi ɗuum ko añde njiyaagu heewa sabu njiyaagu ardata tan ko bannge yumma, ko ɗum waɗi gorko dimo dimaro mo djibinantaake, haɗaaka resde korɗo nde yiɗi fof, ko ɗum waɗi so korɗo fuuntii gorko wiyi ko dimo, so ɓe njibidinii ɓiɓɓe makko ɓe ko rimɓe, sharia jaɓataa ɓe kalfee.
7. Alla waɗi kaffaara won e bakkatuuji ko rimɗinde jiyaaɓe, ko wayi no: warngo hoyre, nanndinde jom suudu mum e keeci yumma mum, tey ɗo taƴi e lewru koorka, janɗo woondoore.
8. Reerɗinde e hirjinde juulɓe e rimɗinde sabu Alla, Nelaaɗo Alla (J.K.W) wiyi: (kala mo rimɗini daande (jiyaaɗo) maa Alla rimɗinir e jeyngol kala tergal e makko sabu terɗe mo o rimɗini oo, hay geñirgal makko, sabu geñirgal mum).
Arii e hadiis Asmaa ɓiyi Abuubakri wonde Nelaaɗo Alla (J.K.W) yamirii so naange nanngaama yoo yimɓe ndimɗin jiyaaɓe.
9. Taaraade: addani lislaam yiɗde kaliifa taaroo horɓe muuɗum, no yiɗiri fof alaa teŋe alaa kumal alaa jontanɗe, ɗuum ko haa njiyaagu ustoo, sabu kala e maɓɓe ƴettuɗo reedu e makko oon rimɗii, reedu mum wontaa waɗde jiyaaɗo.
10. Soodtaade: so alaa fof laawol ngol omo yaltira njiyaagu omo waawi soodtaade e kaliifa o, ɗo ɓe kawri fof o jeyta hoyre makko.
11. Booñ laamu: so asakal renndinaama e booñ laamu, heen 1/8 foti ko rimɗinireede jiyaaɓe hitaande kala.
Banndiraaɓe sinno ɗii ɗoo laabi e ndii njuɓɓudi ndewanooma tawatnoo njiyaagu gasi e renndo juulɓe ko ɓooyi, ndeke en paamii wonde lislaam yiɗaa njiyaagu wooda.
Njiyaagu ngoodnoongu e Muritani nguu ne, no ardi?
Hay gooto waawa rokkude en jaabowol cellungol, kono gentile mum ene njiiloo e toɓɓe tati:
- Wonde ɓe ngardi ko e jihaadi baɗnooɗo e nder duuɓi teemedde ɗiɗi garwaniije e fergo Nelaaɗo, baɗnooɗi to rewo afrik, ngoon miijo ko ruttaango sabu ɓeen jiyaaɓe ko raneeɓe ngonnoo, ɗum waɗnoo ceerno Dirdiiri wiyde to kaffaara woondoore: o hisataa e woondoore makko so wonaa o rimɗina maccuɗo daneejo (mbiyi–ɗen boɗeejo).
- Walla ɗum ardi ko e jihaadi (Muraabitiin en), ko soodanoo e ko heɓtanoo e laamu Gaana, ɗuum ene waawi wooda ko woodi heen, kono alaa sikki kam wonde ko ardi e njanguuji, e nguyka yimɓe, e soodde rimɓe watta jiyaaɓe, e yeeyondirde e laaɗe Tuubakooɓe, ene heewi.
- Alaa heen fof ko ardi bannge jihaadi ko e jeeyondiral tan e njanguuji tooñannge ardi.
- Ceerno Muusa Kamara jaŋtiima heen mbaydiiji jurminiiɗi janannooɗi e fuutankooɓe jamaanu jihaadi Sheek Umar, rewɓe rimɓe e ɓesnguuji mum en nanngee njeeyee mbaɗtee jiyaaɓe, tawa ko ronkunooɓe yettoyaade walla ko dogannooɓe ene koota.
Ɗee ɗoo geɗe kollitii wonde njiyaagu ngonnoongu ɗoo nguu sellaani, sabu lislaam waɗi ko so dimo gooto jillii e ujunere jiyaaɗo anndaaka hol e maɓɓe kamɓe fof ɓe ndimɗii.
Ndeke lislaam rimɗinii ko wonnoo ɗoo ko gila ko ɓooyi, ko adii kuulal laamu 234/81 biyngal njiyaagu nattii e Moritani.
Kono yimɓe fof njaɓdaani ɗum, sabu ngoowka e reende nafooje mumen keeriiɗe.
Nde kuule doosɗe tuugnorgal ngenndi 20/07/1991 teeŋtini potal yimɓe fof e geɗe fof, won ɓe kuuraani ɗuum kadi.
Jooni noon kuulal 048/03-09-07 arii ngam nehde luunndiiɓe, e gufde tooñooɓe, kuulal ngal fawii ko e ñaawoore lislaam, so a luundiima ɗum a waɗii ko harmi, kadi ñaawoore fawoo e dow maa.
Ɗum noon mballondiren e findinde yimɓe e faamnude ɗum en kuule ɗe, yoo yimɓe njanane njiyaagu iwii haa laaɓi, kala ko njiiɗaa ene windaa e defte sharia ko yowitii e jiyaaɗo walla korɗo anndu ko daartol nattii woodde, yimɓe fof poti to ceerle, poti eddaaji, poti to gardogol jumaaji e jamaaji, juulɓe fof ko fasiraaɓe.
Bun Umar LIH


text:
Hayyoo Jaari (Diary) Amen artii! Yoo felatnooɓe ndeƴƴu, yoo duwotonooɓe njokku.
Jaari Soh (Diary Sow) mo majjugol mum, jonte jawtuɗe ɗee, addannoo Senegaal fof dillude, artii Ndakaaru hannde Aljumaa, 29 Siilo, so en tuugniima he kabaruuji yoga he jaayndeeji leydi ndi. Jaari ko suka dewbo pullo Senegaalnaajo mo duuɓi 20, cuɓaaɗo laabi ɗiɗi, 2018, 2019, wonde almuuɗo ɓurɗo heɓtineede he nder Senegaal. Ɗuum jibinaniimo njeenaari laamu Senegaaal (bourse d’excellence) ngam waawde jaŋngoyde to duɗal keblorgal Louis-Le-Grand to Paris Frayse.
Ñalnde 4 Siilo, caggal guurte maayirɗe hitaande, nde o fotnoo fuɗɗitaade jaŋde ndee o yiyaaka to duɗal to. Ɗuum jibinanii duɗal ngal faayre haa ɓe njokkondiri he consulat Senegaal ngam habrude ɗum en wonnde omo hattaa he duɗal he. Nde haalakaa yettii laamu leydi Senegaal, hooreejo leydi o, Makki Sal, yamiri ñalnde 7 Siilo yoo laakngal werle he nder Frayse kala ngam yiytude mo. Caggal nde Polis Farayse waɗi loskooji mum, ɓe kabri wonnde jiytanɗe maɓɓe kolliri ko kanko yahi he bellanteeje hoore makko.
Ɗo adanɗoo, majjere jaari dillinii Senegaalnaaɓe fof; gila he duwawuuji haa e kirjinaali wonnde yoo laamu nguu ɓeydu heen tiɗnaare mum mbele omo yiyte. Kono caggal nde feeñi wonnde ko kanko yahi he bellanteeje makko ɗemɗe ɗee kala mbaklitiima kucciti he makko; gila he pelooje, ñiŋooje haa ni e jalkitooji, goto kala tonngiti hakkille mum woppi ɗum yoo boy he nder dingiral welmaa-kaala. Gila he nder laylayte-renndo haa e caaktirɗe kabaruuji, mo woni kala ene haala ko alaa ɗo fawii. Hay wiyooɓe koye mum en ko seernaaɓe waajotooɓe he Teleeji e rajooji, kaalii heen geɗe coofɗe ɗe kaanaani naneede he hunnduko kellifaaɗo saka noon e biyoowo ko baajotooɗo yimɓe he peewal.
He fiyaaku wayngu hononii, neɗɗo kala ene foti artirde heen hakkille mum, suɓoo ko haalata, siftora wonnde oo ɗoo ko jibinaaɗo kadi jooma banndiraaɓe, ɓe he oon tumaa ko tiiɗi ɗum en tan ko holno njiytiri ɓiyngel mum en tawa ene wuuri, ene hisi, goɗɗum kala ko haaju mum en duŋtiiɗo.
Eɗen nganndi kala jahoowo he laawol nguurndam fergitaade ɗum jommbaani, kono wona fergitaade woni yan’de, kadi yan’de neɗɗo haɗataa ɗum ummaade kadi e jokkude laawol mum. So Allah, haa jooni hay gooto anndaa ko nawnoo Jaari. Kono kala ko waawnoo won’de, eɗen mbaltanoo Allah nde holliti en ɓiyngel men. Kadi eɗen toroo mo kanko Geno baawɗo o nde o waɗantamo ko woni ɓural e makko kadi O timmina yaakaare leñol makko jogii e makko.


text:
Koɗo Mawɗo e ndee yontere ko Mari Teew Ñaan hiisoyankeejo feccere 2
Saakitaama ñannde :
Koɗo Mawɗo e ndee yontere ko Mari Teew Ñaan hiisoyankeejo, wiɗtoowo, jaagorɗo kiɗɗo Senegaal
Tedduɓe heɗɗiiɓe RFI Fulfulde on calminama on yettaama. Bisimilla mon e kaa taskaram Koɗo Mawɗo. Koɗo mawɗo men haande ko wiɗtoyankeejo, jannginoowo. Ganndal makko no yahri e baŋŋe hiisa. Omo jeeya e fedde « Akademi Siyansi e Teknik Senegaal». Kanko ardii goomu no wi’ee UFR ( heblo e wiɗto to baŋŋe hiisa e Informatik). Kanko kadi ardii suudu wi’eteendu Sosiyete Hiisa Senegaal. Ko kanko yiilata suudu taskotoondu e ko faati e Niimerik e Informatik. O heeɓi buuñaari “Chevalier des Palmes Académiques du Sénégal ( 1998)”. O ardiima jaagorgal kalfinangal jannde toowunde e wiɗto e kesam-kesamaaku gila hitaande 2012 haa hitaande 2019. O winndi deftere no wi’ee « le ciel et les mots » Kammu (asama) e Kelme » O heɓii doctoral e fannu hiisa e fannuuji goɗɗi. Hannde en mbaawaa huuɓintinde seedaaguuji walla diplomaaji makko.


text:
ñalaande teemedereere taskaram On Tottaama Konngol
Saakitaama ñannde :
Hannde aljuma, on anndini men no yiiruɗon jeewte kaa taskaram On Tottaama konngol gila fuɗɗiɗen ka ñannde 14, sappo e ɗiɗaɓuru hitaande ƴaɓɓiinde, caggal nde en timminde hannde taskaramji teemedere.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Wiyi noon ko Goomu Fedde Ngenndiije Dentuɗe kalfinaangu hakkeeji faggudu e renndo e pinal, e nder ciimtol mum battanol, caaktangol ñalnde 10 desaambar 2012, nde hollitta faayre mum e kuuɓtodingol njeenaari cabbinndi e e denndaangal juɓɓule leydi ndii, go’o e njuɓɓudi ñaawoore. Geɗe ɗe peewaani, njooɗaani wonande no laamu Muritani gollortoo jawdi leydi ndii.
Ndeen bonannde, jaaynde wootere to Alaseri millii ɗum hedde 60 miliyaar ugiyya. Ɗum ɗoon noon, ina luutondiri e ko laamu nguu haalata koo, walla ko Booñ e Banke (FMI e BM) adunke kolliti koo. Ɗum ina addana en naamndaade hol to «hare luundiinde bonannde jawdi» woni ? Ɗum woni Asiis wiyatnoo «gabesi» koo ?
Juɓɓule keewɗe, haa arti noon e Transparency International (ciimtol 5/12/12) ina kawri wonde Muritani jeyaa ko e leyɗe winndere ndee ɓurɗe heewde njeenaari. Bonannde jawdi ɓurtunde ina teskaa e nokkuuji faggudu e renndo e pinal sabu porlugol keɓe aadeeje e kaaliseeje jolleteeɗe e njeenaari kuɓtodinndi e nder njuɓɓudi laamu ndii. Teskii ɗumɗoo ko Goomu Fedde Ngenndiije Dentuɗe kalfinaangu hakkeeji faggudu e renndo e pinal e nder ciimtol mum battanol. Ko ɗum addani goomu nguu ɗaɓɓirde laamu Muritani nde darantoo haɓde e oo bone, haa teeŋti noon e fawde kuuge e dow waɗooɓe (walla waɗnooɓe) bone e laaɓitinde geɗe njuɓɓudi ñaawoore, rewrude e ciynugol laabi sariya ɗi ndiin njuɓɓudi foti ɗooftaade e nder golle mum.
Ciimtol ina teskii ŋakkeende haralleeɓe e nder juɓɓule ministeer ñaawoore kam e juɓɓule laamu goɗɗe potɗe haɓde e njeenaari. E ngol teskii kadi alaa ko woodi ko ina hollita Muritani ɗooftiima walla ɗooftaaki ko huninoo to bannge hakkeeji faggudu e renndo e pinal. Ciimtol ngol ina yooɓtorii laamu Muritani geɗe keewɗe, ko wayi no baasgol ɗooftaade hakkeeji golle e senndikaa, walla njiyaagu. Laamu nguu ñiŋiraama kadi baasgol jannginde ɗemɗe ngenndiije Pulaar, Sooninke e Wolof, walla e baasgol mum hiisaade pinal ɗiin leƴƴi.
Fooyre Ɓamtaare


text:
… kala kaalɗo hannde ko fayti e kaddingol sukaaɓe rewɓe, heewi ko helɓineede, kadi fawee ko wonaani. E sikke men noon, en potaani salaade haala kaa haalee.
… kala kaalɗo hannde ko fayti e kaddingol sukaaɓe rewɓe, heewi ko helɓineede, kadi fawee ko wonaani. E sikke men noon, en potaani salaade haala kaa haalee.
Holi ko alaa koyɗe daɗi ko jogii koyɗe fof ? Ko hono nii mawɓe men ciftiratnoo so sukaaɓe taariima ɗum en e jammaaji dabbunde tawa eɓe taarii duɗal, jayngol ne royta, mo woni kala tiimna heen juuɗe mum ene mooma e yeeso. E ngaan sahnga, sukaaɓe njanngintenoo ko no nguurdata e aduna, no ngondirta no njokkirta enɗam ?
En keewaano nande heen geɗe paytuɗe e safaruuji walla ko addata ñawbuuli, nde tawnoo ɗuum ko gannde ɗe mbiyaten ganniyankooje, ɗe woɗɓe mbiyata gannde ɓaleeje, tawi ganndo oo heewi wonde ko baaba galle mo janngintaa so wonaa dono mum gorko (maa en ngartoy heen so Alla haajii). Ko yanti e ɗuum, renndo men ene anndiraa nehtaare e sutura, haa kala ko fayti e njogoram haaletake e dow ɓe ngonaa giƴiraaɓe duuɓi ? ko ɗuum waɗi innude tergal neɗɗo cuuɗingal mbiyaten ɗum ko ƴattoore.
Ɗuum ene jeyaa e ko waɗi haa renndo men fulɓe leeli faamde bonanndeeji rafi biyeteeɗo Sidaa oo. Nde tawnoo gootol e laabi mum daaɓirɗi rewrata ko e njogoram. E ɗum jeyaa kadi e ko saabii haa kala kaalɗo hannde ko fayti e kaddingol sukaaɓe rewɓe, heewi ko helɓineede, kadi fawee ko wonaani. E sikke men noon, en potaani salaade haala kaa haalee. So tawii en njaɓaani miijo yaltungo, kaalen heen, ngadden dalillaaji laaɓtuɗi. So ɗuum alaa, so en ndeƴƴii, haalooɓe ɓee ndallina, miijooji mum en njaɓee tawa en mbelaaka, tawa nii ko enen ngoni e goonga, kono tawde en kaalaani, ko haalɓe ɓee keɗantee njaɓantee. So en ndartiima ɗoon seeɗa, mbiyen fannuuji nayi kaalaama e kaddingol sukaaɓe rewɓe.
KO DOKTOREEƁE KAALI :
Tawde ko tergal taƴetee, wiɗtooji kollirii ene waɗi rewameeji keewɗi.
- Rewam ngadanam, ko muusalla kaa ene waawi ɓurtude haa wontana joomum rafi ɓernde, nde tawnoo so taƴooɓe ɓee ene taƴa mbarataa ɗo taƴetee ɗoo haa waasa muusde no coloowo ñiire walla goppiroowo waɗata nii.
- Rewam ɗiɗaɓam, won e sukaaɓe, ƴiiƴam mum en ene wala ronkee yo darto haa yuumta e maayde.
- Rewam tataɓam, won no taƴirtee so ene sella renndat, joom mum waɗta jogaade caɗeele jaltugol taare.
- Rewam nayaɓam, ko so joom mum resaama, kala nde ene wonda e joom galle mum ene muusee haa ɗum añtina ɗum ngoraagu fof, ronka jooɗaade e suudu mum.
- Rewam joyaɓam ko so fayii e jibinde, yaltirde ɓiɗɗo oo ene faaɗa haa wona maa reedu seekee, walla addana joom mum rafi biyateeɗo fistiil. Oon rafi, so arii e debbo nattat nanngude tare e njahaandi lade fof
TO BANNGE DIINE
Nde Doktoreeɓe kaali haala mum en haa njoofni, laamu wiyi jooni alaa ko waawi haalde heen so wonaa naamnoo annduɓe to bannge diine.
Ko e Hitande 2005, Fedde Almameeɓe jooɗii ngam yeewtidde heen. Ɓe ngadorii ko Deftere Alla Hormaande ndee (enen mbiyata Ɓuraana). Ɓe tawi kaddingol wonaa ko farlinaa, haa kala mo waɗaani ɗum ene winndanee bakkaat. Ɓe nduttii e Hadiis, woni Haala Muhammadu Cuɓaaɗo, (yoo Jam e Kisal ngon e Makko). Toon ne ɓe ƴeewi ɓe tawi won ɗo haalaa, wonde Nulaaɗo tawiino debbo gooto biyateeɗo Ummu Atiya ene haddina cukalel dewel, o wiyi ɗum « woto ittu fof, meccu seeɗa ». Luural annduɓe arti e firde ngol konngol. Mbele ngol firti ko « alaa e sago meccee seeɗa », walla firti ko « so tawii a waawaa woppude kam, meccu seeɗa tan ».
Nde ɓe ndonki hawrude, ɓe nduttii kadi e laabi Almameeɓe firnooɓe Ɓuraana pacciri Hadiis. Ɓe tawi noon ko hono nii laabi ɗii kaaldi ɗum :
• Laawol Imaam Maalik wiyi : « duhngal ko sunna wonande suka gorko, kaddungal ko ɓural wonande ɓiɗɗo debbo ».
• Laawol Imaam Hanafii : kanum ina hawri e ko laawol Imaam Maalik wiyi koo.
• Laawol Imaam Shaafi : Duhngal e Kaddungal fof ko huunde farlinaande e suka debbo e suka gorko kala.
• Laawol Imam Hanbali wiyi: Ko duhngal tan farlinaa e worɓe.
Ciftinen ɗoo e Muritani, gila Tooro haa Damga, ko laawol Imaam Maalik rewaa.
En paamii, ko ɗuum waɗi won e annduɓe anduɓe riiwtuɓe kaddungal haa laaɓi, won kadi e maɓɓe teeŋtine ɗum haa mbaɗti ɗum sunna.
Ngal ɗoo luural seeremɓe e laabi e ko fayti e kaddungal, addanii heewɓe e mum en wiyde wonde « diine semmbinaani kaddungal ». Ko ɗuum addani ɓe siifde winndannde wiyateende FATWA (Kuulal walla hawraande) kollitoowo wonde
• « Kaddungal wonaa farila.
• Nangirde kaddungal ko yamiroore, ɗum ko miijo ngo sellaani, ngo aada tan tabitini.
• Kaddungal ina waawi ñawnude, te diine ina riiwti kala ko lorata innama aadee.
• Waasde haddinde alaa bakkaat ».
KO RENNDO MEN HAALI
Ene anndaa, so suka debbo ene haddinee, ko taƴetee ko tergal jogingal ko ɓuri heewde e mbelemma ko debbo heɓata so renndii e joom galle mum. Ko ɗuum waɗi renndo men wiyi « kala debbo mo haddinaaka wonata ko kuuñɗuɗo e ngoraagu. So ɗuum aatiima noon wonde ɗum pijoowo, borjuɗo jommbaani ». Ɗoon kadi waɗii luural nde tawnoo won wiyɓe debbo kaddinaaɗo ronkat heɓde ko weli ɗum koo yaha yiiloyaade bannge goɗɗo, waɗde e miijo ɓeen « ko kaddinaaɗo oo ɓurata birjude »
Nde tawnoo kadi ko en renndo juulɓe, mbiyaten ko debbo mo haddinaaka laaɓaani, juulataa, wirtotaako juuloowo, so defii ñaametaake, so wuppii comcol juulɗo fotaani ɗum ɓoornaade, ekn…
KO LAAMU HAALI HEEN
Nde laamu heɗii ko seeremɓe ɓee kaalii koo, wiyi, tawde ɓe mbiyi ko wonaa alaa e sago kaddungal waɗee, haɗaani ɗum tan ŋaddet kono wiyi ko : « kala kaddinɗo, kaddingol ngol jibinani cukalel ngel caɗeele, ko coketeeɗo hitaande haa duuɓi 3, ruɗtoo kadi fawee alamaan 120 000 Mbuuɗu haa 300 000 mb. So tawii kaddinɗo oo jeyaa ko e sfrooɓe, omo sokee hitaande haa duuɓi nayi, o fawee alamaan 120 000mb haa 400 000 mb ».
TONNGOL
E ko cikku ɗen noon, kaa ɗoo haala fotaani deƴƴireede nii tan. Eɗen njogii seernaaɓe annduɓe nuunɗuɓe, humpitiiɓe ko Alla e Nulaaɗo mum kaali. Ɓado ɗen ɓe, naamno ɗen ɓe ko ɓe paami e ko haalaa koo. So tawii ɓe kolli ko yoo kaddungal waɗe, ene moƴƴi kadi ƴeewen holi peeje cakkanten kuulal laamu wiyi ngal. Sabu ceerno men Maamuudu Jah (Yoo Alla ɓuuɓan mo) ene wiyatnoo « so neɗɗo hulii Alla haa timminii, yoo hormo Laamu, so yiɗaa hoyneede ». Wasiya ngoɗka ka njiɗ ɗen wasiyaade, ko kala haala ngarka, woto kulen haalde heen . Haa teeŋti noon e aduna koko dogata dartaaki, hay sinno alaa koyɗe ne eɗn nganndi kam daɗii ko jogii koyɗe fof. Yoo Alla rokku en hakkillaaji paamooji, rokka en ɓerɗe jiɗooje ko moƴƴi, ko nafata e terɗe gollotooɗe ko weltinta Joomiraaɗo.
Malal Sammba Gise


text:
“A jaaraama أhooreejo. Kalifu tedduɗo, mi hollitiino, e konngol am, yiɗde haralleeɓe ministeeruuji mon ɗii tawtore ndeeɗoo yeewtere. Ko noon waɗirtenoo. Eɓɓaaɗe sariya kollit-ɗon min ɗee, sikke alaa heen, ine kimmi, haa teeŋti e ooɗoo sahaa, mo konngol « yoneede nguura » fotaani wonde tan bawɗi gaɓɓule.
Caɗeele ɗee tan, ko ɗeeɗoo eɓɓaaɗe ngari ko caggal eɓɓaaɗe keewɗe goɗɗe, ɗo kaalis keewɗo yollaa, tawi haa hannde hay huunde yiyaaka to batte njeñtudi mum en.
Ajaande « Eɓɓaande suukara Fum Gileyta » nde depitee tedduɗo gidiiɗo mi haali ndee. Ciftinen tan ndeen eɓɓaaɗe fuɗɗinoo ko e hitaande 2010, tee ine fotnoo, e nder duuɓi nay (4), yuumtude e ndema gawƴe suukara, kam e compugol isin peewnoowo suukara. Duuɓi sappo hannde caggal ɗuum : gawƴe suukara ndemaaka, alaa ko haali mahngo isin. Leyɗe remooɓe teettaama duuɓi sappo jooni. Leydi ndii roostiima, diƴƴe nokku oo posnaama sabu geɗe simiije caakaaɗe ɗoon. Ko ɓuri heewde e gollotooɓe heen, njeyaaka e nokku hee. Ɗuum fof haɗaani eɓɓaande ndee jokkude e woodde, ellee hay huunde kewaani.
Hol ko saabii ko feewnanoo e kolongal Ɓoggee, waɗaani hay hitaande wootere fof boni, tawi noon ko fotde miliyaaruuji jeetati (8) ugiyya depisaa heen ? Ɗuum addani ngal wonde e golliteede hannde, mbele angal waawa remeede. Ko hono ɗuum heɓtii ngesa Haayre Mbaara, miliyaaruuji ɗiɗi e teemedde tati miliyoŋ ugiyya, tee gila 2015 haa hannde alaa ko yiyaa, tee golle puɗɗitaaki …
Peewnugol gaawol Aftuut Esaheli to Njaago e Keer Masen, alaa mo nafti so wonaa alɗuɓe, remooɓe ko ɗawaaɓe heen.
Hol to eɓɓaaɗe tokoose Mpuriyee, baɗananooɗe jannguɓe jom seedanteeje ɓe ngalaa golle ? Eɓɓaaɗe dokkaaɗe yimɓe ɓe meeɗaa remde. Ɗeen eɓɓaaɗe jiilyiiltaaɗe, mbaɗtaa eɓɓaaɗe komersa (njulaagu), hay gooto haalataa haala mum en hannde.
Yeruuji ine keewi no feewi, kañji fof, ñawu majji ko ngootu : bonannde jawdi, buuñaari, dirtingol jawdi, musiɗɗaagal… jooɗtiiɗi e becce leydi ndii. Ƴeewee tan ko bonnaa ɗoo e jawdi, tee hay gooto naamnitaaka ɗo ndi naati : ko hono ɗee geɗe ngaddanta yimɓe sikkitaade nafoore ɗee eɓɓaaɗe kese gaddaaɗe. Eɗen nganndi, ɓayri tan hay gooto ñaawiraaka tawo bonannde walla dirtingol jawdi, en mbaawaa ɗaminaade mbayliigu moƴƴu e ngonka men hannde kaa.
Ko fartaŋŋe huccitde e mon hannde e hooreejo tedduɗo, depiteeji tedduɗi ngam ɗaɓɓude nde Suudu sarɗi nduu hesɗitinta Ñaawirde Toownde ndee, njuɓɓudi njamiraandi nder Doosgal leydi, njejjitaandi ko ɓooyi.
Ɗum fof e waade noon, kalifu tedduɗo, miɗo anndi eɗen njogii kattanɗe keewɗe ɗe nafotoraaka tawo. Hol ko haɗata en ƴeewde naftoraade diƴƴe toɓo, keewɗe e nder diiwaan Gidimaka ɗoo, rewrude e mahngo gammbi tokoosi jaggooji ndiyam mbaawɗam huutoreede caggal ɗuum e ndema ? Remooɓe men ine cokli huufeede e walleede, kono ko ɓuri heewde, ko ɓe woppidaaɓe tan e koye maɓɓe. To oon bannge ndeenka ndema ko ngoƴa mo meeɗaa seerteede, tee ine heewi saabaade kareeli hakkunde remooɓe e aynaaɓe. Ɗum ina foti ñawndireede nuunɗal. Mi waawaa waasde haalde ɗoo fenaande waɗeteende ñalnde kala dow remooɓe worgo leydi ndii (daande maayo). Ñalnde fof ko ɓe fawaaɓe maayde walla gaañannde ngelooba sara koɗorɗe maɓɓe walla gese maɓɓe, ɓe mbiyee yo ɓe njoɓ.
Mi alaa jot haalde haala eɓɓaaɗe goɗɗe paatuɗe e laabi, keewɗe faayiida kam enne. Kono miɗo yiɗi jeertinde wonde laawol eɓɓangol hakkunde Kankoosa e Sehilbaabi ine foti reenaade uddude caalli Karakoro, hoto yoornude ɗum, bonnana diiwaan ko heewi.
E joofnirde, miɗo yiɗi njettinaa kalifu njogitaaje, hujja paatuɗo e gollotonooɓe e Air Mauritanie, ɓe njoɓaaka haa hannde hakkeeji mum en. Tee alaa ko ɓe ɗaɓɓi so wonaa huutoraade kaalis sosiyatee oo, mooftaaɗo nder bankeeji, ngam yoɓde ɓe hakkeeji maɓɓe : 900 miliyoŋ jooɗiiɗi to BMCI. BMCI fotaani yoɓde hoore mum ñamaale mum, tawi gollotooɓe ine njooɗii njoɓaaka. 214 miliyoŋ nana nder Booñ leydi ndii, e 100 000 dolaar nana to BCM. Fof ko kaalis Air Mauritanie baawɗo huutoreede e ngoon yeeso.”


text:
Faransi: Suudu ñaawooru Paris hollii wonnde Vincent Bollore no haanaa ñaaweede
Saakitaama ñannde :
Suudu ñaawooru Paris hollii wonnde Vincent Bollore no haanaa ñaaweede. E bi'ol mayru ko sabu no o henndori non poor on Lome / Togo woni reewaali saryiya. Vincent Bollore no tuumaa gollirii ngeenaari bonndi ngam wallugol Foor Ñaasingbe henndagol laamu ngun Togo. O waɗii kadi wano ɗen bone Gine. Gine ,faggorde jawdi wi’eteende ZETMA wollitino e dow makko. Koɗo men hannde ko Buubakaar Akummba JALLO, jayndeyankeejo tefoowo, tawaanooɗo e mojobere ITIE-GUINE. Himo jaabo lamnde Ibrahiima Timmbi BAH.


text:
Ko ɓuri teeŋtude e laamu bammbara ngu Segu, hakkunde mayirɗe teeminannde XVII e 1861, wonnoo ko e nder nokku Mali hannde oo. Fuɗɗoode maggu ko e teeminannde 17ɓiire nde bambarankooɓe compidi e Kalajan Kulibali laamu sanamiyeewu saraaji Segu.
Fuɗɗoode maggu ko e teeminannde XVIIɓiire nde bambarankooɓe compidi e Kalajan Kulibali laamu sanamiyeewu saraaji Segu. Galleeji ɗiɗi laamotooɗi lomlomtondirii e maggu, hono Kulibali en e Jaara en. Laamɓe ɓurɓe heen lollude ɓee ko Biton Mamari Kulibali e Monson Jaara, ƴellitnooɗo laamu nguu haa kaaɗtudi. Kalajan Kulibali laamiima fotde duuɓi capanɗe tati (1652-1682) kono ronki sosde dowla ñiiɓɗo. Ine wiyee lomtii mo ko laamɓe wiyeteeɓe Danfasari (1682-1697) e Soma (1697-1712).
To bannge daarol, ina wiyee ko ɓiɓɓe yumma ɗiɗo, Ñangolo e Baramangolo, puɗɗi laamuuji Bammbara Segu e Kaarta to rewo Koddiwaar, e dow kaaƴe Kong. Woodi yanɓe e maɓɓe toon, ndiddi ɓe. Ndeen ɓe ngarii haa e powle maayo Niiseer, ɓe ndonki dañde laana ko ɓe tacciri. Kono, jaakti ɓe ko liingu mbiyeteengu sidere. Won wiyɓe sidere ndee wakli wonti sala, ɓe ndewi heen; won wiyɓe ɓe mbaɗɗi e keeci sidere ndee. Ko ɗoon yettooɗe ɓiɗɓe yumma ɓee ummorii. Kulubali wiyaa ummii ko e Kulun-Bali, woni, e Bammbara “Alaa laana” (Kulun = “laana”, Bali = “alaa”). Ine wiyee kadi ko ɗuum addi woɗa kaɗɗo Kulibali en ñaamde sidere.
Mamaari Kulibali ko taaniraagel Ñangolo. Baaba makko ko Soma. Taaniiko, ɓiy Ñangolo wiyetee ko Danfasari. Oon ne bettiino Faaro, hono jinne maayo, ina wujja obersiin nder ngesa mum, kono woppi ɗum, waɗaani ɗum hay dara. Ngam yoɓde mo, Faaro toɓɓiti e wooturu e noppi makko hee kala, toɓɓere kosam : ko ɗuum rokki mo mbaawka nande kala feere fewjaande e keeci makko.
Ko hedde 1712 Mamari Kulibali heɓi laamu to Segu, e ballal « ton » mum, woni fedde giƴiraaɓe mum. Ine jeyanoo e oon « ton » giƴiraaɓe jeyaaɓe e leƴƴi keewɗi, sanamiyeeɓe e juulɓe fof. Kamɓe fof aɓe keɓtini ko Mamari, ɓiy baañoowo oo woni mawɗo « ton » (mawɗo fedde). Nde o heɓi Segu, o woondi o hedditii ko e njiimaandi « ton » makko ; ko ɗuum addani mo noddireede waccoore « Biton » Kulibali (Biton ko helmere fulfulde « ɓiy ton »). Ko ndeen laamu makko fuɗɗii jogaade ƴiyal.
Biton Kulinbali yuɓɓini « toŋuuji » waɗti ɗum en konuuji golle yimɓe yarlitiiɓe, noddirtenooɓe « tonjon » (jiyaaɓe ton). Ko heen kadi kala nanngaaɓe e wolde walla ronkuɓe yoɓde kubbal dolo njuɓɓintenoo. O wallondiri e Somono en (leñol awooɓe= ngam yuɓɓinde konu ndiyam nder maayo Niiseer. Biton Kulibali laamiima tuggi 1712 haa nde sankii e hitaande 1755. Laamaandi makko huufnoo ko banngeeji ɗiɗi powle Niiseer ɗee, hakkunde Bamako e Tummbuktu.
Ɓiy Biton biyeteeɗo Dinkoro Kulibali lomtii baaba mum e hitaande 1755. Tonjon en mbari mo e hitaande 1757 sabu makko wonde « ooñiiɗo, caɗtuɗo laamu ». Miñiiko juulɗo ine wiyee Aali Kulibali etii haɗtude dewal sanamuuji e njaram dolo, kam ne waraa. Jiiɓru hoɗii wondude e dewondiral jamfaaji laamu (kuudetaaji) e warngooji laamɓe tonjon en.
Ngolosi en (1766-1861)
E hitaande 1766 Ngolo Jaara, baɗtanooɗo jiyaaɗo sabu ronkude yoɓde kubbal ngal Kulibali en mbaawnunoo, heɓti laamu, fawi njiimaandi mum en tonjon en. O yuɓɓitini laamu nguu, o ardini ɓiɓɓe makko nokkuuji leydi ndii. O sankii e wolde ɗo o haɓatnoo e Mosi en to nokku na wiyee Riziam (nder Burkinaa hannde oo) hedde 1790 (walla 1792).
Ɓiyiiko Monson Jaara lomtii mo. Tuggi ndeen haa 1808, o yaajtini leydi ndii, o heɓti laamaandi Bammbara ndi Kaarta (o heɓti Tummbuktu e hitaande 1800). Ɓiyiiko Da Jaara (1808-1827) lomtii mo, jokki e yaajtinde laamaandi ndii. O dartii laamu fulɓe Maasina ngu Seeku Aamadu umminnooɗo wolde jihaadi feewde e sanamiyeeɓe. Miñiraaɓe makko, Kanko Da Jaara, lomtii mo : Cefolo Jaara (1827-1840), Kiranngo Ba (1840-1848), Nalenkoma (1851-1854), Masa Demmba (1851-1854), Binamari ganndiraaɗo Tokoro Mari (1854-1855) e Wetali Aali (Aali Woyteela) (1855-1861). Kono laamu nguu nattii jogaade doole.
E hitaande 1859 Al Hajji Umar Taal yani e laamu nguu. O fooli konuuji mum ñalnde 22 mee 1860 to Ngano, e ñalnde 20 feebariyee 1861 to Coo, o naati Segu-Sikoro ñalnde 9 marse ndeen hitaande wootere. Nii o firtiri laamu Bammbara.
Segu e abajada Nko :
Jangtaama wonde laamu Segu Bammbara ina joginoo alkule ɗe huutortonoo e binndol. Kaan haala fawii ko e wiɗto waɗaango, yowitiingo e Waklitere Hayiti. Ceernaajo Bammbaranke gooto ina wiyee Tamerlan, kumpitinooɗo binndol, jeeyanooɗo waɗtaa jiyaaɗo to Saint Domingue (Hayiti) seedtiima wonde ɗemngal Bammbara ina joginoo abajada biyeteeɗo N’Ko, kuutertenooɗo haa e laamu Ngolo Jaara en. Ngolo Jaara noon, e cukaagu mum, janngii to Tummbuktu. Ina gasa tawa ko kañum sosi abajada oo, mo heewɓe njannginaa. Ine heen Tamerlan jannginnooɗo ɓiy Ngolo Jaara afo biyeteeɗo Bammbugu N’ji.
Ko ɓuri heewde e ko haalaa ɗoo e daartol laamu Segu ittaa ko e haala njangtaaka daarti laamu Bammbara Segu.
Bookara Aamadu Bah,
Ƴoogirde : Wikipédia


text:
“Alpha Condé haɓdi anndal e dabare ngam taa mi suɓee hooreejo” Umaru Siisoko Mbalo, hooreejo Gine Biso.
Kuuɓɗo Umaru Siisoko Mbalo, ceefanaaɗo giidal har private television tfm wonande haa Senegal,wanngini gondal maako e hooreejo lesdi Gine, bi’eteeɗo Alpha Condé.
Min ndoolaama har gondal dow jam e heddiraaɓe amin ɓadiiɓe nder yeɓre diiwe. Hooreejo Alpha Condé ɗon anndi jonta min ngarti huudiɗɗaaɓe,…min ndoolaama har yejjitgo ko saali e bo min njahdat dow ardungal ngal yimɓe amin min ardanaa”. Boliiɗe hooreejo keso mo Gine Biso.
“O fotaayi jokkugo ngayngu dow tuugorde soynde yiɗgo yam. O haaɓdi anndal e dabare ngam taa mi latto hooreejo. Tanni gilla nde ginebisonnaaɓe cuɓi yam, kaɓdal hakkunde amin yibbinaama, min lattaaki Senghor e Sekou Toure”,Mbalo faamtini.
Taskitaare dow am heedi wongo Alpha Condé ko mawnam, ngam o marat duuɓi ɗi maama am, kuuɓɗo Mbalo wi’i.
O anndini o rokkat Alpha Condé teddeele ɗe o hanndana kam fuu.”Mi yankinanat mo yankinaare nde leeɓanta mo fuu. O doolaaka har yiɗgo yam koo no foti fuu, mi yankinanat mo ngam kuudal hakkunde amin e kanko bo o ƴownaama har ru’itgo hakkiilo maako ngam yankinaare wona hakkunde amin” o wi’i.
Hooreejo Gine Biso keso wi’i o ɗon jogi gondal boonngal e hooreeɓe lesɗe duunde Baaba ba nanta Maky Sall mo Senegal, Sasu Ngesu mo Kongo, haa fahin hooreejo ɓoymaajo mo Burkina Faso, Blaise Compaore e mayɗo mo Libye, Al-kaddaafi.
Bannginol cuɓi ɗi laawol ɗiɗaɓol ɗi hoore laamu Gine Biso. Mbalo suɓaama har geɓe 53,55% yeeso kaɓdiɗɗaawo maako Pereina kanum bo heɓi geɓe 46,45% dow cuɓi limaaɗi.
Jaalagal ngaal gasni timmoode laamu ɓeya.
Allah hokkii yam Laamu, Alpha Conde semti
“Alpha Condé haɓdi anndal e dabare ngam taa mi suɓee hooreejo” Umaru Siisoko Mbalo, hooreejo Gine Biso.


text:
Pulaagu, Islaam e Ganndal
Natal Seyku Usmaan Dan Fodiyo (Yumre 1)
Sayku Usmaan Ɓiy Foodiyo ko gooto e mujaddid en ɓurɓe teskeede e nder daartol Islaam haa ɓuri teeŋtude noon e nder ɓaleeri Afrik. Dan fodio (firti ko ɓiy Foodiyo e hawsankoore) hono no o ɓuri lollirde, ko Pullo jeyaaɗo to leydi Hawsa. Ceerno Maamuudu Jah mo Pete (Fuuta Tooro) ene wiya ko o Demdemo (yettoode makko ko Dem) kadi iwdi makko ko Jamaa-Alwaali, diiwan Tooro e nder leydi Fuuta Tooro.
Hayso ɗuum laatiima ne, tawat ɓe perii ummaade Fuuta fayde leydi Hawsa gila e yontaaji keewɗi. H.A.S. Johnston e nder deftere mum The Fulani Empire of Sokoto ene hollira heen doggol asko maɓɓe hono no ɓe mbinndiri ɗum ni, tuggude e Muusa Jokollo taaniiɓe gadiiɗo arde Birnin Konni e nder leydi Hawsa o haa yettii Muhammadu Foodiyo baaba mum Seyku Usman, taaniraaɓe sappo ene e hakkude he. Tuugnaade e ngoon asko Johnston ene qiimoo gargol lenyol Dan Fodio en e nder leydi Hawsa gila e hitaande 1450. Kanko Johnston o beydi heen wonnde: “Ko ɗoon ɓe ngonno nde Konu Askiya honi bannge hiirnaage leydi Hawsa, e ɓe tawaa ƴellitagol e jangol laamu Muhammadu Kanta ndaɓɓu balɗe, ɓe nanii kabaaru wonde konu Jukun en nana darii e damal Katsina kadi ɓe ceediima fusgo laamu Zamfara.” Ko ɓuri faayodin’de ni e jarde teskaade o wiy kanko Johnston, “ko kamɓe Fulɓe Toorankaawa (Toorooɓe) en ɓee ngadii Goobiraawa en, hono Hawsankeeɓe askitinteeɓe e nokku he ɓe, hoɗde e nder diiwaan he.” Kala ko waawi heen won’de kam, daartol nguurndam Seyku Usman ɓiy Foodiyo ene aywina daartol Islaam e nder Ɓaleeri Afrik kala, haa ɓuri teeŋtude noon e daartol lenyol Fulɓe ngol ɓe o jeeyaa e nder mum en ngol.
Islaam e nder Ɓaleeri Afrik
Fulɓe ene njeyaa e lenyɗi Hiirnaange Afrik gadiiɗi naatde e nder diine Islaam. Daartiyankooɓe Arabeeɓe ko wayno Al Bakri, Al-Idriisi walla Ibnu Batuuta en fof ene ceedo jaajgol Islaam e nder Fuuta Tooro (Takrur) gila e teemedannde 11ɓre. Pergol Fulɓe aynaaɓe heewɓe ummaade Fuuta Tooro fayde fuɗnaange e naatondiral maɓɓe toon e lenyɗi goɗɗi Afriknaaji juulɓe, ko wayno Manndiŋkeeɓe e Hawsankeeɓe, ɓeydiima tiiɗtindeɓe e nder Islaam e saanga nde yoga e maɓɓe mbaɗti hoɗde e wuurde nguurndam saareyeejam. Nde tawnoo diine e pinal Islaam ko kanum ɓurnoo battinde e yiytinaade e nder saareeji Bilad as-Sudaan.
Bilaad as-Sudaan, hono no daartiyankeeɓe Islaamyankeeɓe adanɓe ɓe noddiratnoo ɓaleeri Afrik ni, ko cirfol worgo sahara tuggude e Maayo Atlantik to banngo hiirnaange haa yettii Mayo Woɗewo to bannge fuɗnaange. Wiyaama Islaam fuɗɗiima naatde e nder diiwaan he gila e teemedannde 8ɓre.
Ko adii nde Islaam naatata e ɓaleeri Afrik, taw jokkondiral ene woodno hakkunde mum e Afrik Bannge-rewo, rewrude e lappi njulaagu Taƴcugol Sahara (Trans-saharien). Julaaɓe ummotonooɓe rewo ɓee ene ngaddatnoo njulaari mum en, ndi ngannduɗaa ene tawetenoo heen ndenndaangal geɗe peewnetenooɗe e diiwaan Mediteraani haa e leyɗeele goɗɗe dow mum. So ɓe njeeyi ɓe comoo ɗoon kadi kaŋŋe e lamɗam, nde tawnoo ko geɗe keewnooɗe no feewi e diiwaan ɓaleeri he.
Caggal nde Islaam naati diiwaan o, binndol Arab fuɗɗii saraade e yaajde e nder diiwaan he. Ɗuum ɓeydii jokkondiral, waawde nanondirde e faamondirde; kisal e deeƴre; hoolaare ɓeydii e laabi hee kadi addani jahondiral e njulaagu hakkunde diiwaanuuji ɗiɗi beydaade. Nguun mbayliigu udditii damal naatondiral pine, jillondiral lenyɗi e ƴellitagol pine saarankeeje. Ko e nguun mbayliigu laamu Ganna jibinaa e teemedannde 11bre, ngu wuuri haa e teemedannde 13ɓre laamu woɗngu ɓurngu ngu yaajde e doolnude lomtiingu ene wiyee Joomaandu Mali. Duuɓi teemedde ɗiɗi caggal ɗuum laamu ngoɗngu ene wiyee Sonngaay jogtii araaray e nder Hiirnaange Afrik tuggude e teemedannde 15ɓre haa e nder teemedannde 17ɓre. E hitaande 1596 laamu Marok yani e Sonngay ngam yiɗnoode fawde junngo mum e dow kaŋŋe mayri. Haysinno Marok danyaani heen ko wonno sago mum koo, doole Sonngaay keli, laamu ngu feccii wonti leykon tokoson. Eɗen teskoo ɗiiɗoo joomaanduji fof noon, gaagaa nder keeri majji,eɗi njiimatnoo e laamuuji tokoosi gonɗi e nder diiwaan he ɗi, ɗi njoɓnoo ɗum en kubbal. To bannge fuɗnaage Sonngaay to laamu nana toon ene wiyee Kanem-Borno ene wiyee ko kanngu e Ganna njiƴƴi kono Kanem-Borno wuurii kanum haa e teemedannde 19ɓre. Hakkunde Sonngaay e Kanem-Borno ko ɗoon leydi Hawsa woni. Ko ndi fecciindi e diiwaanuji, heen gooto fof ene laami hoore mum hayso tawi e ɓe mbaɗdi tummbudu ngootaagu.
Ene jeyaa e ko teskini e laamuuji jaŋtaaɗi dow ɗii kala, wonde ɗi kannji fof laamuuji nodditirtooɗi Islaam. Hayso keeweendi e yimɓe leyɗeele ɓe ngonaano juulɓe ne, haa ɓuri teeŋtude e dowrinkooɓe ɓe, laamɓe ɓee e ko ɓuri heewde e julankooɓe ɓee ko juulɓe ngonno. Laamuuji ɗi mahinoo ko e mbaydi laamuuji leyɗeele Islaam ɗe no mbaynii. Annduɓe ene ittananoo heen geɗal mawngal kadi jaŋde ene hurumanoo heen no feewi. Laamɓe ɓee ene ngaadorino yahde Makkah ngam hajjoyde rwrude Ejipta, so e ɓe ngarta ɓe ngaddora defte, heen sahaaji ni ɓe ƴettora toon annduɓe ko wayno seerenɓe diine ɓe ngadda ɗum en ɓe koɗna ɗum en e nokkuuji maɓɓe mbele ene ɓeyda sarde diine o e yaajnude ganndal e nder leyɗeele maɓɓe. Almudɓe kadi ene ummotonoo e leyɗeele he njaha janngoyde e nder duɗe Islaam mawɗe ɗe kala, ko wayno jaaɓi haaɗtirde Azhar to leydi Ejipt to ngannduɗaa laamuuji ɗi ene njogotnoo toon jipporɗe koye mum en, almudɓe ummiiɓe e nder ɗeen leyɗeele ko heen njippotoo tawa ko laamuji leyɗeele mum en njaltinatnoo hitaande kala ko ɗiin nokkuuji njogoraa. Diiwaan o e hoore mum duɗe keewɗe, mawɗe, kuɓɓii heen. Ganndal Islaam ene sarino no feewi e nder Bilaad as-Sudaan ummaade e Timbuktu haa fay Fuuta Jalon haa yettoyi Fuuta Tooro jaŋde ene saakinoo heen sanne.
Jibinannde E Nehdi
Usmaan Dan Foodiyo jibinaa ko e nder wuro wiyeteengo Maratta e nder ngootiri e leyɗeele Hawsankeeɓe wiyeteendi Gobir, nyalnde 29 lewru Safar, hitaande 1168 Fergo Nelaaɗo ene hawra 15 Decembre 1754. Baaba makko Muhammad Foodiyo, ko ganndo kuɓɓuɗo kadi nananooɗo e nder yonta mum e nder leydi Gobir. Ko o pullo tooroodo, galle maɓɓe ko ɓooyɗo anndireede ganndal e diineyankaagal. Ndeen jibinannde sikke alaa, rokki Usmaan fartaŋeeji ɗiɗi: danyde jannginooɓe tawa ko annduɓe dowrowɓe e rontude hurum e teddungal jibnaaɓe makko e nder ngo renndo ngo ganndal ko huunde teddinaande kadi annduɓe ko rokkaaɓe hurum, heɗanteeɓe.
Duuɓi ɗiɗi caggal jibineede Dan Foodiyo, Muhammad Fodiyo e ɓesngu mum eggi ummaaade Maratta ɓe koɗoyi wuro ene wiyee Degel.Nde Usmaan danyi duuɓi naatirɗi jaŋde, baaba makko janngini-mo Qur’aan. O janngi kaɓorɗe e biyeteeɗo Abdu Rahmaan dan Hamada. O dali sariya e juuɗe Usmaan Binndoowo Bakebbi, o janngi e mum fannuji keewɗi ko wayno fiqhu, lugha,nahwu, e gannde bayɗe no hiisa (mathematic), mbewu (astronomie), walla jime (poesie). Caggal ɗuum o yahi Agades to ganndo gooto Tuwaareg ene wiyee Seyku (sheikh) Jibriilu ben Omar, ko ceedtanonooɗo ganndal e nder diiwan ɓaleeri hee kala; ene wiyee so omo ɗannotonoo, e nder sate makko heen gelooɗi ɗiɗi ndimndata tan ko defte. Usmaan woni toon ko Allah haaji, o arti leydi maɓɓe, o fuɗɗii janngude Tafsiir e juuɗe Hasimiwu Basanfara o jokkitoyi e juuɗe bappaany makko ene wiyee Ahmadu dan Muhammadu Amiinu. Bappaany makko goɗɗo kadi ene wiyee Muhammadu dan Raji, kanum ne janngini-mo ganndal Hadiis.
Seyku Usmaan, sabu ko ndeen innde o ɓurata hankadi anndireede, ko almuudo ceedtanaaɗo welde hakkille e yiɗde ganndal; ko o moƴƴo hakkille baawɗo reende kala ko o jannginaa, jaawɗo faamde. O fuɗɗiima winndude jime e neenewal makko Pulaar gila o suwaa heɓde duuɓi noogaas, ɗuum ene sedto udditaare makko e ganndal e feɗɗitaare makko e binndol gila ko o suka. Nde o heɓi hedde duuɓi noogaas ko ndeen o fuɗɗii waɗtude winndude e Arab, o winndi heen yimre makko arwaniire o mo jaara heen Nelaaɗo. Nde Seyku Usmaan heɓata duuɓi 25 taw o heɓii lijaasa (o rokkaa walla o duwana hono no almudɓe mbiyrata jooni ni), o heɓii yamiroore waɗtude jannginde. Ko ndeen o fuɗɗii jannginde almudɓe, ɓe ene jeyaa heen minyiiko ene wiyee Abdullaahi mo o hecci duuɓi sappo e ɗiɗi. O waɗti kadi waajaade,siftinde yimɓe diine mum en e noddude fayde e diine Allah.
Ɗo seyku Usmaan ɗo noon, duwaneede walla reokkeede lijaasa firtaani gaynude jaŋde hono no almudaagal jooni-ni, alaa, ɗo makko ɗo ko ndeen jaŋde fuɗɗii. Kala ɗo o nannoo ganndo ene hoɗi walla ene yilli e nder diiwaan he o yettoto ɗum, o heɗtoo e mum, wooda ko o ƴoogi e mum. Ene wiyee e ndiin mbaydi o janngii e seerenɓe ko ɓuri teemedere.
SEYKU USMAN DAN FODIO: NODDAANDU ISLAAM E MBAYLIIGU DAWRUGOL (Yumre2)
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir… [Jokku Taro]
NANA ASMA’U, DEWBO PULLO KAƁANANOOƊO WELLITAARE DEWBO DUUƁI 100, KO ADII DILLERE FEMINISMA
Nana Asma’u walla Neene Asmaawu, sabu ko noon woni innde ndee tigi, ko dewbo pullo lolluɗo he nder daartol Afrik kam e daartol diine Islaam. Neene Asmaawu (1793-1864) ko ɓiy Seyku Usmaan Dan Foodiyo, diidnooɗo laamu Fulɓe Sokoto o. Ko o dewbo ganndo, joom tiiɗndi e geɗal mawngal he nder leydi Sokoto (Nigeria), keɗananooɗo kadi o wonnoo… [Jokku Taro]


text:
Juulade Taaske walla juulde layya: Hol ko woni Iwdi mum
He nder Aduna Allah oo kala hannde, juulɓe ene mawnina ñalawma juulde Taaske1 walla mbiyen Juulde Layya. Juulɓe ene mawnina ñalawmaaji keewɗi, ko wayno Juulde Koorka, Haaraan, walla won he nokkuuji Mawluuda, (jamma jibineede Nelaaɗo Allah) kono ko Taaske woni juulde ɓurnde mawnude he nder juulɗeele Islaam. Juulde Taaske ene hawrita e hijjoore to Makka, wooturo he jookli Islaam.
He nder leyɗeele Islaam, juulde ko ñalawma weltaare; ñalawma mo woni kala ene ɓoorno ɓurɗo yooɗde e hesɗude e comci mum. Sukaaɓe worɓe laɓoo, rewɓe mooro tippoo ñaaƴe dime e ŋeñemeeje kaŋŋe. Mbaɗtoo cuɗaaje mum en, cakkaaji, kootone e jawe kaŋŋe e kaalis e ñaaƴe ɗime.
Ñalawma juulde layya, ko ñalawma kirsugol layyaaji, ñaamgol teewuuji juɗaaɗi e defaaɗi; ko ñalawma mo mawɓe njuurondirta, ñaagondira yaafuya, kadi nduwondira moƴƴere. Ñalawma juulde ko ñalawma mo sukaaɓe mbeltinirtee koltuuji kesi, rokkeede kaalisaaji (ndewnelaaji) e dognirgal pucci.
He nder Fuuta Tooro, hanki juulde taaske ene mawnintenoo hakke yontere. Ñalnde kala ko sarooji, lammbaaji, e cayɗe.
Hol ko woni Iwdi Juulde Taaske?
E ko daarti Islaam kabri en, juulde layya ko ñalawma maanditaare nde Ibraahiim (alayhi as salaam) yiynoo he koyɗol Allah ene yamiri ɗum yoo layyo (hirsu ngam Allah) ɓiy mum Ismaa’iil, o felliti, ngam jibbilaanaade Allah, siinude ndeen yamiroore, tawi kadi he ngaan saanga ko oon bajjo gooto o jogii.
Defte kammuyankeeje gaadanteeje ɗe ene kabra en wonnde Allah fodaniino Ibraahiim ma O jippin e mum barke haa heewa;O hebbina geñgol mum haa fota no koodee mbay e kammu walla no njaareende way e ceene tufɗe maayo ni heewde. “Geñgol ma maa hon kadi hoonoo e dow kala saareeji (cahe) añɓe mum en,” Allah fodanimo.2 Kono Ibraahiim fuɗɗiima duuɓolinde no feewi, walla nii mbiyeen o naatanii nayeewu3 tawi o dañaani ɓiyɗo. O heɓii e fotde ɗo neɗɗo ene fiɓtoo dañde ɓesngu kadi joom-suudu makko o, Saaratu, kanum ne taw tolniima e duuɓi jawtirɗi jibinirgol. Ibraahiim noon, eɗen nganndi, ko joom fiɓnde sellunde ɗo Allah, o wonaa ɗamtintooɗo foodoore mum. Nde tawnoo omo sellini wonnde Allah luutndotaako podooje mum kadi ko kattanɗo kala ko haaji. Wadde o seeraani e ñaagaade Allah nde weltinirtamo rokkudemo ɓiyngel tawa ko husere makko wona ɓuɓɓam gite makko.
Nde Ibraahiim e Saaratu njehi Egypt nde, ɓe gaddoriino toon boombel gallunke. Nde oon resni, Saaratu wiy Ibraahiim yoo res ɗum mbele Allah e wonde moƴƴo, maa rokku ɗum heen ɓesngu ɓaawo kanum fiɓtiima jibinde hankadi. Ibraahiim jaɓi o resi Haajaratu. Neeɓaani Haajaratu heɓi ɓiyɗo gorko ɓe inniri ɗum Ismaa’iil.
Weltaare Ibraahiim mawni henn sanne. Ko hono noon ne kadi Haajaratu sabu hankadi o natti tan wonde gallunke, kono o wontii neene mum bajjo galle o. Kiram naati e Saaratu. Haa ɓuri teeŋtude e kala nde o yiyi Ibraahiim ene toppitoo Haajaratu e Ismaa’iil, ene feeñina giɗli mum e korsa mum e maɓɓe.
Ɗuum haɗaani Ibraahiim ene jokki yiilaade kala ko ene weltina jeewo mum o, Saaratu, sabu ko joom-suudu makko mo o renndi nguurndam duuɓi keewɗi. O woni e miijaade holno o seerndirta koɗorɗe maɓɓe, haa Allah jippini e makko yamiroore. Wiyi mo yo o naw sukayel ngel e neene mum ɗo wuro Makka woni jooni ɗo. Ibraahiim ko ñemtinirɗo wonannde kala neɗɗo joom fiɓnde. Ko o keblaniiɗo gollude kala ko Allah yamirimo.
Mi hoɗnii huunde e geñgol am he[ngol] caaɗngol ngol alaa puɗe, takko suudu ma hurmanteeru.
Ibraahiim yahdi e joom-suudu mum lemmbo o, Haajiratu, e ɓiyngel maɓɓe Ismaa’iila. eɓe taƴi yaha jolɗe haa ɓe njettii ɗo Makka woni hannde ɗo. E ngaan saanga taw nokku o ko jeereende, alaa puɗe, alaa ndiyam. Hay gooto hoɗaani ɗoon. Kono Allah yamiri Ibraahiim yoo woppu ɗoon ɓiyngel mum ngel, Ismaa’iil e neene mum Haajiratu. Nde tawnoo Ibraahiim meeɗaani luutndaade yamiroore Allah o woppi ɗoon ɓesngu makko ngu. O woppidi ɓe ndiyam keddinooɗam e hudusuru makko e sasa ene waɗi tamarooje. O haylitii o woni e hooted Palastiin to o woppunoo Saaratu to. Neene mum Ismaa`iil rewi e makko ene wiya: Ee hey ma Ibraahiim, hol to payɗa aɗa yaha aɗa woppa min e ngol caaɗngol ngol alaa neɗɗo alaa hay huunde?” Ibraahiim ene jokki yahde jaabaakimo nde tawnoo ɓernde mum ene heewi sabu njurum ko woppiɓe ɗoon ko. Nde o reftii e laaɓndal makko laawbi keewɗi Ibraahiim jaabaaki mo, o wiy ɗum mbele ko Allah yamiri ɗum ko waɗi ko. Ibraahiim wiy eey. Hakkille ceemeedo o deeƴi,o wiy: “Moƴƴii waɗde, Allah welsinndotaako min.” Nde o ruttii Ibraahiim kanum jokki e laawol mum. Nde Ibraahiim yahi haa tolnii ɗo Thaniyah ɗo taw o wirniima gite maɓɓe o suuti juuɗe makko, o hucciti e suudu hee, o ñaagi Allah e ɗiiɗoo konnguɗi:
Aan Joom am, mi hoɗnii huunde e geñgol am e[ngol] caaɗngol ngol alaa puɗe (ndema), takko suudu ma hurmanteeru, mbele aan joom am, e ɓe ñiiɓa e njuulu (kiilno dewal Allah). Yo a waɗ mbele ɓerɗe yoga e yimɓe ene guuro fayde e maɓɓe (ene ɓallikinooɓe). Yo a arjiginɓe ɓesnooje (ñaɓɓe) mbele ɗo maa eɓe ngona yettooɓe. ( Q. 14:37 )
Nde Ibraahiim gayni duwaade, o yahi wonndude e njoorto wonnde Allah jogoraani welsindaade ɓee ɗoo jiyaaɓe mum, haatojinɓe e faabu mum. Haajar ne heddodii kanum tan gooto e ɓiyngel mum baasnumel ngel e ndee jeereende hittunde, nde alaa hay batte goote nguurndam. Kono jebbilaare makko ɗo Allah ko timmunde. Omo jogii njoorto moƴƴo wonnde, Allah jamirɗo Ibraahiim yoo adduɓe haa ɗo woppa ɓe O, won hoddiro mum yiɗi rewnude e makko kanko e ɓiyngel makko ngel.
Ɗii miijooji e njoortooji moƴƴi mballii yumma mum Ismaa’iil e deeƴnude hakkille mum haa o daña no o daŋkorii boobo makko o. Fotde balɗe seeɗa kanko e biyngel makko ngel ɓe nguuri e tamarooje kam e ndiyam ɗam Ibraahiim ɗaldunoo ɓe ɗam. Ceemeedo dewbo o yetti Allah ngam ko O moƴƴani ɗum en kadi duwii ɗo makko nde O jippinta yurmeende makko e mum en.
Ñekkude hakkunde Safaa e Marwa
Caggal balɗe seeɗe, nguura ka Ibraahiim ɗaccidnooɓe kaa gasi. Sokla mawɗo naatani ceemeedo dewbo o. Heege e ɗomka nanngiɓe, bojji sukayel ngel jibinanimo faayre, sunaare e ngaanumma.O ŋabbi e fello ɓurnoongo ɓadaade ɗoon ngo (As- Safaa), mbele mo o sooyno, e diiwaan taarii ɗo ɗoon o huunde ko o mo rokka ɓiyngel makko ngel kono hay batte o yi ’aani; o jippi kadi o ŋabbi e fello woɗngo ngo (al- Marwa), kono o yiyaani hay male goote nguurndam e takko ɗoon fof. Ni woni o mo seppa hakkunde felloje ɗiɗi ɗe, o mo waɗa yah-ngarta haa woni laawbi jeeɗiɗi4 taw omo woni to dow fello Al-Marwa to, o nani sawtowol, o wiy yo o deeƴino o heɗitoo. Nde o nanti sawtowol ngol laawol goɗngol o yananaa ko sawtowol tigi o nani. Haysinno o anndaani hol mo ngol ummii e mum walla hol to ngol ummortoo mo. O wiy kala mo mbaawɗa wonde dee mi nanii sawtowol maa ngol. So aɗa jogii ballal wallam.Tan ha o sooynii Malayka ɗo nokku Zamzam (Ɓunndu jam-jam) ɗoo ene aastoroo ɓunndu nduu teppere (walla wibjo) mum, haa ndiyam fuccitii e nokku hee.
Haajar luuki yahdini e manoore Allah, o diirani sukayel ngel, nde o yetii, o yarni ɓiyngel makko ngel, o yari kanko e hoore makko kadi, o loowi hudusuru maɓɓe, ndiyam ɗam ene jokki ƴerde. Haajar waɗi ɓoolol taarni ɗum sewnde ndee wato ndiyam ɗam waltude e caaɗngol hee5, o yetti Allah kadi o ɓeydii so’de wonnde garaangal maɓɓe e o nukko ene soomi muuyaande Allah. Ɓernde makko ɓeydii tiiɗde e wonnde Allah yeebaakiɓe. Malayka o ne, ellee ko jagguɗo miijo makko ñohre, wiyimo: “Woto hul yeebeed. Ɗoo ko Suudu Allah ko ngel ɗoo sukayel e baaba mum njogori mahde ndu, kadi Allah yeebotaako koreeji mum.”6
O wuuri ɗoon haa Banu Jurhum en mbirtii sara ɗoon. E ɓe ummii leydi Yaman bannge worgo, e ɓe ndaayatnoo fayde rewo. Ɗo ɓe peccitta jeereende ndee ɗo tan, ɓe cooyni ndiwri ene weeya e nokku he. Eɓe nganndi ndii ɗoo ndiwri weeyataa so wonaa ɗo ndiyam woni, kono kamɓe ɓe ɗaminaaki ndiyam wonde e o nokku. Ɓe mbiy yoo wood e maɓɓe nelaaɓe njaha ƴeewndoyoo. Nde ɓeen njahi tawi toon ndiyam ngarti kaalaniɓe ɓe payi toon. Nde ɓe njetti ɓe tawi neene mum Ismaa’iil ene jooɗi sara ɗoon, ɓe nganndi ko kanko jey ndiyam ɗam. Ceemedo dewbo o weltii e dañde mum hoɗidiiɓe, bismiiɓe. Ko ndeen Makkah hoɗaa.
Iwdi Layya
Ibraahiim woppaani ɓiyngel mum gorel ngel kanum e neene mum tan e ndee yeeweende yejjiti ɗum en. Annabaaɓe ngoppataa ɓesnguuji mum en tan hono noon. Plastiin fof e woɗɗondirde e Makka ɗo o woppi Ismaa’iil ɗo, Ibraahiim ene yillotonoo Ismaa’iil e Haajaratu sahaa e sahaa kala.
Nde Ismaa’iil yahi haa fuɗɗii naatande kellifuya e waawde faamde dokke annabaagal coomiiɗe e jibnaaɗo mum gorko o ɗee, baaba makko hoyɗitinaa yo layyoro mo ngam Allah. E ngootu e njilluuji ɗi Ibraahiim yillinooɓe noddimo e teelal,yeewtaniri mo muuyaande ndee e newaare. E oon tuma taw hakkille makko waawi jaɓde wonde nelaaɓe kala ko kollaa e koyɗi mum en koko laaɓi no yiyde huunde e nguurndam jaatiweejam nii; o faami ɗuum ko yamiroore genoyankoore, alaa e sago ko mande gollee. Nde baaba makko wiyimo:
“E hey ma ɓiyngel am miin dee mi yiyii e koyɗol miɗo layyi maa. ϒeew ko woni heen jiyɗe ma? [Ismaa`il] wiy [mo] Baaba am waɗ ko njamiraɗaa ko. Ma a taw ɗo am ɗo, so Allah jaɓii, jeyaaɗo e muñɓe.” ( Q. 37: 102)
Ɓe ɗiɗo kala, ɓiyɗo o e baaba mum, njahdi fayde e nokku goɗɗitiiɗo caggal wuro ngoo ha ɓe ngari e nokku ganndiraaɗo hannde Mina o, ɓe pelliti gollaade ɗoon yamiroore nde.Saytaan (Seyɗaane) ɗaɓɓi soklinirde ɓernde Ibraahiim gaa kirsugol sikkaaka dañaa mum o; o ɗaɓɓi jirgitde e ɓernde mum co’anɗe njurum rewrude e ciftingol ɗum giɗli e korsa hakkunde jibnaaɗo e ɓiyɗo mum, kono ɗuum leefnaani hay seɗe e semmbe Ibraahiim kam e pellital mum e ɗowtaade sago Allah. O rajmii Saytān (o werlii ɗum kaaƴe,) e nokkuuji tati ko ɗum jey sabaabu werlaade jamra7 kaaƴe ko gootol e jookli hajju. Ɗo Ibraahiim wiy ene hirsa ɓiy mum o, ngam haa siina yamiroore genoyankoore nde tan, malayka ari e makko yamiri mo yo o dartin. Wiyimo Allah jaɓanii mo layya makko kadi weltiima e ɗowtaare makko. Allah danndiri Ismaa’iil sabu baaba mum nayeejo o, soodtiri fittandu makko njawdi kalhaldi ndi malayka o jippodi e mum ummoraade dow kammu ,weeɗi ndi baaba makko yoo hirsundi, ndi lomtoo darned makko. 8
Iwdi Hajju e Jookli mum
Ciimti ene kabra en wonde Ka’abah Mahi ɗum ko Baaba Aadama nde jippi e dow leydi nde,won wiyooɓe kadi ko Malayka. Hayso ɗiin ciimti pawaaki e ƴiye Qur’aan walla sewndeeji laaɓɗi, pawii tan ko e ciimti jom diineeji defte en gaadanteeji ne, dalilaaji keewɗi ene ngoodi ɗi ene cemmbina goodaangal Suudu Allah Hurmanteeru ndu gila e yontaaji keccuɗi teskuya aade. So en njonndiniima haysinno ko e aaye Qur’aan pillotooɗo ɗuwaaw Ibraahm (YKAWM) duwinoo nde woppata Ismaa’iil e caaɗngol Makkah he nde, “Caaɗngol ngol alaa puɗe takko Suudu Ma Hurmanteeru”, ene holla en suudu nduu woni ɗoon ko adii Ibraahiim.
Maataw caggal nde besngu Aadama yeñi, keewi haa carii e dow leydi; nde ɓe ngoɗɗi tan ɓe taƴondiri e sewnde annoore genoyankeere nde, ɓe njejjiti ko ɓe ngaadondirnoo e joom maɓɓe ko. Nde tawnoo noon Allah ko jurmotooɗo tagoore mum, ɗo ɓe ngoni kala, so ɓe njahi haa ɓe puɗɗiima majjude e yaltude keeri jamirooje makko tan, O nela fayde e maɓɓe gooto ummoraade e maɓɓe mo ene siftinaɓe jamirooje makko; jannginaɓe laawol ( Sariya), ñeeñal e neɗɗaagal. Ɓiyɓe Aadama Keewi, carii e dow leydi haa ngonti leƴƴi, renndooji, e ngenndiiji keewɗi ceertuɗu, kono heen ngenndi kala Allah nelii e mum annabi tawa ko gooto e mum en, jaŋtantooɗo ɗum en e ɗemngal mum en, jeertina ɗum en. Won e ɓeen ɓe Qur’aan jaŋtanii en daarti mum en, kono Allah wiy ɓurɓe heewde heen O haalaani. Joom Hadisaaji en keɓii wiyde en ɓeen annabaaɓe e nelaaɓe ngonii teemedere e noogas e nay ujunere (124000), Ibraahiim ko e ɓeen annabaaɓe e nelaaɓe o jeya. Hayso deftere makko yettaki en ne, Qur’aan ene habra en podooje ɗe Allah fodannoo mo. Caggal nde Allah ƴeewndii (jarribii) Ibraahiim e geɗe keewɗe o gollii wonndude e ɗowtaare e jebbilaare, Joom makko wiy mo “Ma mi waɗe almaami wonande yimɓe kala”. (Q. 2: 124 ). Allah hesɗitini aadi hakkunde mum e jiyaaɓe mum rewnude e Ibraahiim. O yamiri ɗum yoo mah Ka`bah, ma taw tawi ka rappi haa ka firtii sabu welsindaare ɓooynde duumiinde e pusameeje mawɗe, keewɗe, ganndaaɗe e daartool aade. Ibraahiim e Ismaa’iil mahi suudu ndu haa ɓe ngoortii, o neli Ismaa’il yoo addan mo haayre nde artata taw Jibriil jippodiima e haayre ɓaleere wonnde e Ka’bah nde (Hajratul Aswad), waɗi nde e nokku mayre.
Nde Ibraahiim e Ismaa’iil ngollii haa mahateeri ndii timmi, ɓe ñaagii ɗo Allah nde jaɓantaɓe golle maɓɓe. Qur’aan ene fillonoo en oon duwaaw :
Nde Ibraahiim suuti ngooroondi mahanteeri suudu ndu wondude e Ismaa’iil [ɓe nduwii], Yaa aan Joom amen, Yo a jaabo ɗum ummaade e amen. Aan woni nanoowo ko woni kala ; ganndo ko woni Kala. Yaa aan Joom amen, yo a waɗ min[ɗiɗo] jebbiliiɓe ɗo ma, e ko ummii e geñgol amen yo a waɗ heen ngenndi jebbiliiɓe ɗo maa. Yo a hollu min laawol amen dewrugol [ma] ; Yo a jaabano min tuubuya. Ko Aan tan woni jaabotooɗo tuubuya, jurmotooɗo. Yaa Aan Joom amen Yo A Jippin e nder maɓɓe nelaaɗo e maɓɓe, jaŋtanoo ɓe aayeeje ma, janngina ɓe defte e ñeeñal kadi laɓɓina ɓe. Aan woni toowɗo semmbe ñeeñɗuɗo .” (Q. 2:127-29)
Allah jaabii duwaaw mo Ibraahiim e Ismaa’iil (Yoo kisal Allah won e mum en) nduwii o. O jaɓaniɓe golle maɓɓe.
Allah yamiri Ibraahiim yo habru denndaangal aadeeɓe wonnde ene waɗɗii e mum en hajjude e nduu suudu hurmaandu. Ibraahiim laaɓndii hoore mum: “Hol fof ɗo eerango am waawi yettaade? Sawtowol am fof e mawnude ne aduna oo ene yaaji, aadeeɓe ene keewi.” Kono Allah wiymo, waɗɗii ma e dow maa noddaandu nduu kono ko miin hoddirta nanee e aduna hee kala,Ibraahiim ɗowtii. Allah hoddiri noddaandu nduu nana (haa jooni kala jahɗo hajju wiyetee ko nootoyiima nduun noddaandu) ɗo woɗɗi e wertaango yaajngo. Yimɓe puɗɗii arde ɗo suudu ɗoo gila e nduun noddaandu. Ibraahiim janngini ɓe jookli hajju hono no Allah tinndinirnoo ɗum nii rewnude e malayka. Suudu nduu innraa Ka`bah. Ndu wonti nokku kawtirɗo ngam rewde Allah. Yimɓe ummoriiɓe e nokkuuji aduna hee kala mbaɗti hawtude ɗoon ngam hajjude. O wonti nokku hurmanteejo, hare e makko ene harmi (haɗaa, baɗɗo fof lawol ene fawee e dow mum). Waañde poñkon walla soppude lekɗe e nder nokku hee ene harmi. Neɗɗo kala ene hisi e nder makko gaa tooñooɓe. Ko ɗuum wonnoo geɗal ngal Allah feccani Makkah gila e yonta Ibraahiim, kadi haa jooni hay gooto e ɗi hurumaaji ñoortetaake e nder ngo wuro Allah malaango. Ko Ka’bah woni suudu adiindu maheede e dow leydi mbele haa wonana yimɓe kala nokku kawtirɗo ngam rewde Allah gooto ko aldaa e takkande ɗum denndidiiɗo walla jeridiiɗo. Ko o nokku mo e nder mum, mo woni kala ene wona e kisal . Ko o nokku symbol ngootaagu e potal aadeeɓe, ɗo siila nguru, ɗemngal walla ngenndi ngalaano hiisa. Ko o nokku ciftinoowo musiɗɗaagal aadeeɓe gaadenteewal nde yimɓe fof ngoni ɓiyɓe Aadama e Hawwa e les laamu Allah gooto bajjo mo alaa denndidiiɗo e laamu mum.
Duttorɗe
1Taaske ko konngol jigga ngol. Iwdi maggol ko he ɗemngal Berbeer, ko “Tafaske”. Ko kanum wonti Taaske he Pulaar, Tabaski he Wolof.
2Genesis 22:17
3Ibn Kathir wiy nde Ismaa’iil jibinaa nde taw Ibraahiim ene yahra e duuɓi cappanɗe jeetati e jeegom(86). Al-Bidaayah wa An-Nihaayah, Tum. 1, H. 363. Ƴeew kadi Genesis (16:16)
4Ibn Abbas wiy, Nelaaɗo Allah (YAJMH) wiy ko ɗum addi so yimmɓe kajjoyi ene mbaɗa Sa`aya. Woni seppude hakkunde fellooje ɗiɗi ɗee laawbi jeyɗiɗi. (ko e Hadiis he jeya)
5Ibn Abbaas wiy, Nelaaɗo (YAJMH) wiy: Yoo yurmeende Allah won e neene mum Ismaa’iil, so o woppuno jam-jam (o taarnaano ɗum ɓoolol) walla so o wefƴanooki heen, jam-jam wontata ko sewnde ene wal-walta. (Ko e Hadiis he jeya).
6Inna Allah laa yudii’u ahluhu“Allah yeebotaako koreeji mum.” fayndoraa e koreeji makko “Ahluhu” ko leñol ngol O suɓii. Sabu Allah jibinaani jibinaaka, kadi O alaa paso hay gooto.
7Jamra ko kaaƴon tokoson mberleteekon ñalnde 10 Jul Hijjata. Ɗo kaaƴe ɗee mberletee ɗo ne wiyetee ko Jamra. Jamra Wusta, Jamra Sughra e Aqbah
8Muhammad Muhsin Khan, The Translation of the Meaning of Sahiih Al Bukhaari. Arabic/English.(Riyaad: Daarus- Salaam, 1997) Tum. 4, H. 351.